text:
Uppskot um seks fokusøki og betri granskingarkarmar lagt fram
Á landsstýrisfundi í týsdagin 19, mars legði Annika Sølvará vegna Granskingarnevndina fram tilmæli um átøk, sum skulu styrkja gransking í Føroyum og skapa vitan og vøkstur í samfelagnum.
Tilmælið er úrslit av drúgvum arbeiði, sum Granskingarráðið hevur staðið fyri eftir áheitan frá Mentamálaráðnum. Í januar 2011 samtykti Vísindaráðið granskingarpolitikkin Vitan & Vøkstur. Síðani vóru granskingarnevndin og Granskingarráðið biðin um at koma við tilmæli um ætlan fyri verksetan av politikkinum og við uppskoti um serlig øki, sum dentur eigur at verða lagdur á komandi árini.
Granskingarráðið legði seinastu hond á tilmælið í februar og sendi tað til Mentamálaráðið. Fundur hevur verið við Mentamálaráðið um tilmæli, sum í gjár var lagt fyri landsstýrið og aðalstjórarnar.
Tilmælið í tveimum pørtum
Ítøkiliga inniheldur tilmælið tveir høvuðspartar, sum eru útgreiningar av yvirskipaða politikkinum Vitan & Vøkstri.
Fyrri parturin hevur 15 tilmæli um átøk at seta í verk beinanvegin ella skjótt, sum skulu betra karmarnar fyri gransking. Stórur dentur verður lagdur á at styrkja granskingarumhvørvið við Setrinum sum miðpunkti. Hetta skal bæði gerast við fysiskum kørmum og skipanarliga. Mælt verður til at gera avtalur og skipanir, so fíggjarkarmarnir eru kendir fleiri ár fram. Mælt verður eisini til at styrkja møguleikarnar at gagnnýta ES-granskingarsamstarvið, so vit kunnu røkka enn betri úrslitum.
Seinni partur er tilmæli um at seta meira pening av til 6 fokusøki fyri gransking. Økini eru:
1. Hvussu fyrireika vit okkum at standa ímóti avleiðingum av veðurlagsbroytingum?
2. Hvaðani fáa vit orku í framtíðini?
3. Hvussu umsita og gagnnýta vit best tilfeingið í havinum?
4. Hvussu gagnnýta og menna vit okkara tilfeingi til nýggjar og fleiri vinnugreinar?
5. Hvussu finna og gagnnýta vit vitan um heilsu hjá menniskjanum?
6. Hvussu búgva vit fólkið til framtíðar avbjóðingar?
Mælt verður til at játta 7-12 mió. kr. til hvørt av økjunum til komandi 3 árini. Peningurin skal latast Granskingarráðnum at fyrisita í Granskingargrunninum eftir nærri avtalu og reglum.
Innspæl frá nógvum pørtum til tilmælið
Granskingarráðið hevur eftir áheitan fingið nógv, áhugaverd uppskot og viðmerkingar til arbeiðið og tilmælið. Eitt uppskot til satsingsøki varð lagt fyri á einum hoyringsfundi í desember 2011, men hetta uppskotið var ikki mett at vera nøktandi, og farið var tí undir tilgongdina at skipa uppskotið av nýggjum. Nógvir fundir hava verið serfrøðingar á ymsu fakøkjunum, har uppskot hava verið umrødd og mýkt.
Endaliga orðingarnar av uppskotinum eigur Granskingarnevndin. Tilmælið um fokusøki er skipað kring nakrar stórar samfelagsavbjóðingar, sum mett verður, at vit eiga at arbeiða við frá einum granskingarhorni eisini. Hesar líkjast nógv teimum avbjóðingum, sum ES arbeiðir við fyri Horizon 2020, men tó úr einum føroyskum sjónarhorni og við denti á tørvin hjá føroyska samfalgnum.
Tilmælið kann lesast her
Framløgan sæst her
Granskingarpolitikkurin Vitan & Vøkstur sæst her


c: text/html

text:
Bóliš er partur av eind 9 ķ Trivnašardeplinum.
Samband fęst viš eindarleišsluna her
Bóliš
Heišavegur 37
600 Saltangarį
Tlf. 448944 ella 297635
Teldupostur: verkstiggjur@av.fo
Bóliš er dagtilhald, sum er knżtt at Verkhśsinum Stķggi. Fimm ungir mans viš autismu ganga ķ Bólinum.
Umhvųrviš ķ Bólinum er sera skipaš. Ķ nįmsfrųšiliga arbeišinum veršur dentur lagdur į ADL-venjing, at menna vanligar fųrleikar, sum at lęta seg ķ og śr jakka og skóm, reinfųri o.t. Eisini veršur arbeitt viš at finna rętta samskiftisambošiš, og at menna samskifti m.a. viš myndum, Boardmaker og Teacch, umframt at arbeitt veršur viš at menna taš kognitiva og konsentratiónsevni viš skipašum uppgįvum.
Av aktivitetum annars kann nevnast: tśrar, gosbaš, rķšing, putlipęl, rippa, gera smykkur, tekna, ymisk spųl o.a.
Trķggir nįmsfrųšingar arbeiša ķ Bólinum
Dagført tann 23-08-2016

robotstxt: allowed

filter: keep


text:
Ung og arbeiðsrættindi í Starvsmannafelagnum
10. mars er landsfundurin hjá Unga Tjóðveldinum. Høvuðsevnið á degnum er ung og arbeiðsrættindi. Leivur Persson, sum er stjóri á A...
Unga Tjóðveldið samtykt umhvørvispolitikk!
Unga Tjóðveldið hevur samtykt umhvørvispolitikk...
Guðrun í Jákupsstovu skrivað grein um javnstøðu
Guðrun í Jákupsstovu, limur í Unga Tjóðveldinum, skrivar....
Mánaðarligt skriv - Ein grønur mai mánaður
Seinastu vikurnar hava vit rópt hart og ótroyttiliga ímóti øllum ætlanum um oljuleiting. V...


text:
So var hon aftur her..
“Tann reyða vinkonan”
“Tann reyða vitjanin”
“Tann tíðin á mánaðinum”
Ohh dear, kært barn har mange navne! (Mannfólk, haldi tykkum fyri eyguni og oyruni!). Tá eg var yngri merkti eg ikki so nógv til, at eg hevði vitjanina. Tað var sum tað var og eg kendi meg eitt sindur uppblásta hetta tíðarskeiðið, men tað var til at halda út. Men nú .. Oyjøssus navn. Eg havi ikki so nógva pínu, sum nógvar aðrar, men eg blívi trill í ørviti.
Í morgun kendi eg meg eitt sindur tunga. Tá eg sigi “tunga”, so meini eg sálarliga. Eg hevði ikki hug til tað stóra. Soleiðis havi eg ikki haft tað síðani eg kom heim til Føroyar, og tí skilti eg ikki ordiliga hví tað nú brádliga kom. Sum sagt, so blívi eg eitt sindur gag-gag hesa tíðina men til alla lukku, havi eg ein sjeik sum dugur sera væl, at fara væl við mær, (eisini) hesa tíðina. Tað er jú alfa omega, tí annars var kríggj. Eg tori væl at viðganga at fjúsið er eitt sindur stytri hesa tíðina. So tá eg í dag segði við hann, at eg var eitt sindur tung í huga, minti hann meg á hvat dato tað var. “Er tað ikki við at verða tann tíðin á mánaðinum góða?”. Og jú, tað er tað. Nú gav alt meining.
Tað sum eg tað seinasta árið havi borðið merki við er, at hormonirnar byrja at órógva eina viku áðrenn sjálv vitjanin kemur. So tað er duble truble… So eg havi eina viku við hormon órógvan + eina viku við reyðu vitjanini. Hetta gevur so eitt úrslit, sum sigur at eg bara eri normala Vígdis helvtina av árinum. Haha.. Hvør segði at tað skuldi verða lætt??
Vit uppliva allar reyðu vitjanina á hvør sín hátt. Men kanningar vísa, at 75% av øllum konufólki, uppliva annaðhvørt sálarlig ella kropslig symptom. Eisini vísa kanningar, at 75% av konufólki kenna eina tráðan eftir søtum og søltum, tá tær hava vitjanina. Nú kenni eg meg eitt sindur betur, tí eg havi baara hug at eta, hetta tíðarskeiðið.
Onkuntíð havi eg hugsað um, at av tí at man altíð hevur hoyrt um, at konufólk merkja hesi symptomini, tá tær hava vitjanina, at eg so gevi mær sjálvari loyv til, at verða eyka krevjandi og neyðarslig hesa tíðina á mánaðinum. Men “sjálvandi” geri eg ikki tað. Eg havi tað “ordiliga” stravið og tað er deiligt at sjeikurin er eyka umhugsin 😉
Hóast alt, so eri eg glað at hava vitjanina. Tað er jú eitt tekin uppá, at alt er sum tað skal, so hvat er at klaga yvir? Um hetta er stórsti trupulleikin, so man standa væl til. Nei vit konufólk, vit eru herligar! Sum heimurin hevði verið keðiligur uttan okkum. Øll løgini vit hava.. Stakkals mannfólk, sum royna at fáa skil uppá hendan skapningin.
Góða nátt og sov so gott og lat ikki reyðu kvøkka teg í nátt, so alt verður vátt! haha.. (hygg hetta er tað sum hendur..roks og fjas) Eg biði um umbering fyri ósámligan málburð!
M&K


text:
Góði limur í TórshavnarBátafelag
Í eini roynd at betra fíggjarligu viðurskiftini hjá felagnum, og lætta um umsitingina, hava vit avgjørt at taka í nýtslu eina nýggja skipan til innkrevjing av árliga limagjaldinum.
Skipanin, ið eitur Fastgjald, er ein trygg skipan frá Elektron til afturvendandi innkrevjing av limagjøldum og øðrum føstum gjøldum.
Limagjaldið (300.-)verður uppkravt árliga hvønn 1. apríl, fyrstu ferð 1. apríl 2017.
Vinaliga tilmelda teg til sjálvvirkandi gjaldsskipanina Fastgjald, við at trýsta her
(Tá tú meldar teg til Fastgjald, so má tú innlesa títt ptal. Ptalið verður ikki goymt, men verður bara brúkt til at tryggja, at tann peningastovnskontan, sum verður ásett, veruliga hoyrir til rætta persónin)
Um tú longu hevur eina fasta árliga flyting fyri limagjaldið, so er tað týdningarmikið at tú beinanvegin steðgar hesi flyting.
Vit vóna, at tú tekur undir við omanfyri nevnda við vælvild 🙂
Um tú hevur spurningar, er tú vælkomin at skriva til teldupostadressu batur@olivant.fo
ella ringja til ein í nevndini
Vinaliga
Nevndin


text:
- Tíðindi, mentan og ítróttur
Skúlin kostar meira enn kommunan vil lata
Eftir at hava roknað aftur og fram nógvar ferðir, er niðurstøðan hjá smápartafelagnum Heildarverki í Fuglafirði, at nýggi skúlin fer at kosta meira, enn kommununan hevur sett av.
Tí hevur felagið boðað Fuglafjarðar kommunu frá, at felagið fer úr partalagssamstarvinum um at byggja nýggja skúlan.
Felagið ger tó betongarbeiðið liðugt.
Tórfinn Nón, stjóri í Heildarverki, sigur, at niðurstøðan hjá felagnum er, at ikki ber til at byggja skúlan fyri 101 millión krónur, sum kommunan ætlar.
Heildarverk hevði undirveitarar til arbeiðið.
Nakrar milliónir
Tórfinn Nón vil ikki siga, hvussu nógvir pengar skilja partarnar, men talan er um nakrar milliónir, sigur hann.
Hitt arbeiðið, sum annars var í partalagssamstarvinum við Heildarverk, skal kommunan nú bjóða út í vanligum útboði.
Tað verður gjørt í vár, sigur borgarstjórin, Sonni á Horni.
Fuglafjarðar kommuna væntar ikki, at hetta fer at ávirka tíðarætlanina.
Skúlin skal verða liðugur á sumri 2020.
Býráðið hevur játtað 101 millión krónur til skúlan.
Um hann nú fer at kosta meira, ber ikki til at siga, fyrr enn tilboðini eru komin inn, sigur borgarstjórin.
Sí eisini


text:
Svik Judasar: Og alt fyri eitt, meðan hann enn talaði, sí, tá kom Judas, ein av teimum tólv, og við honum ein heilur flokkur við svørðum og gøssum frá høvuðsprestunum og Farisearunum og hinum skriftlærdu og fólksins elstu; og teir komu hagar við kyndlum og lampum.
Men tann, ið sveik hann, hevði givið teimum eitt avrátt tekin og sagt: „Tann, sum eg kyssi, hann er tað; takið hann og farið tryggiliga avstað við honum.“
Men av tí, at Jesus nú visti alt, sum koma skuldi yvir hann, gekk hann fram og segði við teir: „Hvørjum leita tit eftir?“ Teir svaraðu honum: „Eftir Jesusi úr Nasaret.“Jesus sigur við teir: „Tað eri eg.“ Men eisini Judas, sum sveik hann, stóð har hjá teimum. Tá ið hann nú segði við teir: „Tað eri eg!“ hopaðu teir aftur eftir hæli og fullu til jarðar. Hann spurdi teir tá aftur: „Hvørjum leita tit eftir?“ Men teir søgdu: „Eftir Jesusi úr Nasaret.“ Jesus svaraði: „Eg havi sagt tykkum, at tað eri eg; er tað tá mær, tit leita eftir, so latið hesar fara.“ Til tess at orðið skuldi ganga út, sum hann hevði sagt: „Eg misti ongan av teimum, sum tú hevur givið mær.“
Men Judas nærkaðist Jesusi til at kyssa hann og segði: „Heilur og sælur! Rabbi!“ og kysti hann. Men Jesus segði við hann: „Vinur mín, hví ert tú higar komin? Judas, svíkur tú menniskjusonin við einum kossi?“ Tá gingu teir at, løgdu hendur á Jesus og tóku hann.
Í Getsemane: Men tá ið teir, sum hjá honum vóru, sóu, hvussu tað mundi fara at ganga, søgdu teir: „Harri, skulu vit sláa til við svørði?“ Men Símun Pætur, sum hevði svørð, brá tí nú og sló tænaran hjá høvuðsprestinum og høgdi av honum høgra oyrað; men navnið á tænaranum var Malkus.
Men Jesus tók til orða og segði: „Latið tað nú vera nóg mikið!“ Og hann segði við Pætur: „Stikk svørð títt aftur í slíðrarnar; tí at allir teir, ið taka til svørðs, skulu falla fyri svørði! Ella heldur tú, at eg ikki kundi biðið faðir mín, so at hann nú í stundini sendi mær meira enn tólv legiónir av einglum til hjálpar? Skal eg ikki drekka skálina, sum faðirin hevur givið mær? Hvussu skuldu tá skriftirnar ganga út, at tað eigur so at verða?“ – Og hann nam við oyrað á honum og grøddi hann.
Í somu stund segði Jesus við mannaskaran: „Sum eftir einum ránsmanni eru tit farnir út við svørðum og gøssum at taka meg. Dag og dagliga var eg hjá tykkum í halgidóminum og lærdi, og tit rættu ikki hendurnar móti mær.
Men hetta er tykkara tími og vald myrkursins. Men alt hetta er hent, til tess at skriftir profetanna skulu ganga út.“ Tá fóru allir lærusveinarnir frá honum og rýmdu.
Og ein ungur maður fylgdist við honum, og hann hevði sveipað eitt línklæði uttan um sín bera kropp, og teir tóku hann. Men hann slepti línklæðinum og flýddi nakin burtur.
Vaktarmenninir og høvuðsmaðurin og tænararnir hjá Jødunum tóku nú Jesus og bundu hann.
______________________________________________________________________________________________________________________________________________
Lagt út: Ásbjørn Jacobsen


text:
Teldur
Ein telda er ein (vanliga elektronisk) maskina, sum handfer dátu og upplýsingar, hon fær frá brúkarum ella forritum ella báðum. Hetta merkir fyri ein vanligan brúkara, at teldan hevur eina stýriskipan og so nøkur forrit omaná, sum hon nýtir til at loysa ymsar uppgávur við. Í fyrstuni var teldan mest nýtt sum hjálpartól til talfrøðiligar uppgávur, men í dag er hon vorðin ein partur av okkara lívsstíli og er at finna í teimum flestu umhvørvunum, til dømis í fartelefonum, bilum, ídnaðarmaskinum og øðrum.
Fyrstu teldurnar vórðu bygdar í USA, Bretlandi og Týsklandi millum 1940 og 1950. Tær vóru sera stórar, men tey seinastu árini hevur menningin gingið sera skjótt. Í dag eru teldur eisini rættiliga bíligar í mun til, hvat tær kostaðu til dømis fyri bert fáum árum síðani.
Sløg av teldum[rætta | rætta wikitekst]
- Ertelda
- Fartelda
- Kvanttelda
- Ovurtelda
- PC (en: Personal Computer)
- Pulstelda
- Samgildistelda
- Snildfon
- Stórtelda
- Teldil


text:
Umboðsmaðurin hevur viðgjørt eina klagu um, at Fíggjarmálaráðið staðfesti eina avgerð hjá Taks um at nokta klagaranum innlit og høvi til at gera viðmerkingar til eina kanning hjá Taks, áðrenn hon varð endalig (kontradiktión).
Umboðsmaðurin var samdur við Fíggjarmálaráðið og Taks í, at klagarin ikki var partur í málinum, og at Taks kundi nokta at geva innlit í kanningararbeiðið. Umboðsmaðurin metti tó kæruviðgerðina hjá Fíggjarmálaráðnum vera so grunna, at tað var ivasamt, um talan hevði verið um eina veruliga kæruviðgerð. Umboðsmaðurin gav tí Fíggjarmálaráðnum ein átalu fyri handfaringina av málinum. (LUM 17/00071)
Skrivið kann lesast her


text:
Hans Jacob og Egill styrkja um støðuna í oddinum
Nú bert fá umfør eru eftir av sjavskappingini hjá FC Suðuroy, hava Hans Jacob Bech og Egill Steintórsson styrkt um støðuna í oddinum á sjavskappingini.
Hans Jacob og Egill vunnu 32. umfar í sjavskappingini og tá Páll Lervig á 3. plássi ikki hevur fingið stig í 32. og 33. umfari, so bendir alt á, at Hans Jacob og Egill enda ovastir í sjavskappingini fyri árið 2017.
Úrslitið av 32. umfar í sjavs var hetta:
Nr. 1. Hans Jacob Bech og Egill Steintórsson, 4 stig hvør
Nr. 2. Martin Midjord og Helgi Bech, 3 stig hvør
Nr. 3. Kathrina Borgardal og John Nilssen, 2 stig hvør
Nr. 4. Eyðálvur Bech og John Bech, 1 stig hvør.
33. umfar var á skránni 16. nov. og úrslitið av tí umfarinum var:
Nr. 1. Eyðálvur Bech og John Bech
Nr. 2. Jákup Joensen og Tummas Jacobsen
Nr. 3. Dan Nielsen og Hergeir Olsen
Nr. 4. Niclas Hentze og Kári Poulsen
Støðuna í sjavskappingini finnur tú her.
Næsta umfar í sjavskappingini verður í kvøld, tórskvøldið 23. nov. kl.18.30. Spælt verður vesturi í VB-húsinum.
Øll eru hjartaliga vælkomin.


text:
Ari av Rana
16.01.2018 - 12:37
Ítróttur > Ítróttur > Hondbóltur
Nora Mørk krevur at norska hondbóltslandsliðið hjá monnum verður tikið úr EM. Kravið kemur eftir at menninir á landsliðinum hava deilt privatar myndir av Noru millum sín.
Samstundis hóttir Nora Mørk, sum er ein av heimsins bestu hondbóltsleikarum, at gevast á norska landsliðinum. Nora sigur, at norska hondbóltssambandið hevur svikið hana, og verjir menninar á landsliðinum, sum hava havt hennara privatu myndir, og sum hava tosa um myndirnar við aðrar á landsliðinum.
Nora Mørk er vónsvikin av at hondbóltssambandið hvørki hevur givið henni eina almenna umbering ella hevur stuðla henni fíggjarliga við at gjalda fyri tann sakføraran, sum hon hevur sett at steðga deilingina av myndunum, sum ólógliga vóru tiknar av hennara telefon.
Forsetin í norska hondbóltssambandinum, Kåre Geir Lio, er biðin um at taka landsliðið úr EM endaspælinum. Lio sigur við VG, at hann veit at myndirnar eru deildar á landsliðinum, og at leikararnir hava tosa um myndirnar.
Les eisini: Nora Mørk krevur nú endurgjald móti 15 monnum


text:
§1. Grundarlagið
Føroya Pro Vita (fyri lívi) byggir á ta kristnu lívs- og menniskjaáskoðanina, lýst við orðunum hjá franska arvagranskaranum Jerome Lejeune, professara í París.
Føroya Pro Vita arbeiðir saman við feløgum í alheimsfelagsskapinum “International Right to Life Movement”
“Lejeune-yvirlýsingin” er soljóðandi:
Tá ið barnið er gitið í móðurlívi, er tað ein livandi skapningur.
Tað hevur eginleikar, sum ger tað ólíkt øllum øðrum menniskjum, eisini mammuni, sum verjir tað og gevur tí føði.
Tí kann einki setast í staðin fyri tað.
Heilt frá gitingini og til ellisár er tað hin sama menniskjan, sum veksur, búnast og at enda doyr.
Læknavísindin skal tæna og verja ta livandi menniskjuna frá tí, hon er gitin í móðurlívi, til hon doyr ein nátúrligan deyða.
Øll menniskju hava krav um óskerda virðing uttan mun til aldur, sjúku ella aðrar veikleikar.
Tá ið læknin rakar við neyð, er tað skylda og ábyrgd hansara at veita alla ta hjálp til mammu og barn, ið gjørligt er.
At taka lív fyri at loysa samfelagslig, fíggjarlig, siðmenningarlig og arvalig mál er tí ímóti virki læknans.”
§ 2. Endamálið
Føroya Pro Vita er felagsskapur, sum virkar fyri at verja mannalív, tað fødda eins væl og tað ófødda, heilt frá giting til náturligan deyða.Við hesum fyri eyga vil Føroya Pro Vita:verja barnið í móðurlívivegleiða og vísa á aðrar møguleikar enn fosturdrápveita teimum hjálp, sum koma í trongstøðu vegna barnsburð, gjøgnum ráðgeving, bústaðarhjálp, fíggjarligari styrkisveiting eins væl og á annan hátt so nógv sum gjørligtsavna tey saman, sum siga nei til fosturdráp, tá ið lív ikki stendur móti lívi, og stuðla tí einstaka í støðutakanini fyri líviávirka støðuna manna millum, so at mannalív verða spard
§ 3. Limaskapur
Limur kann hvør tann gerast, sum við egnari undirskrift bindur seg til “Lejeune-yvirlýsingina”.
§ 4. Aðalfundur
Ársaðalfundur er hægsti mynduleiki hjá Føroya Pro Vita.
Hann verður hildin í apríl og skal verða 14 dagar frammanundan.Eykaaðalfundur skal verða hildin, tá ið meirilutin av nevndini ella triðingurin av limunum skrivliga seta fram ynski um tað. Eykaaðalfundur hevur sama mynduleika sum ársaðalfundur og skal lúka somu krøv.
Atkvøðurætt á aðalfundi hevur hvør tann, sum hevur verið limur í minst tveir mánaðir, tó at fyrsta fundi, hin 12. juni 1992, hvør tann, ið møtir, hevur lisið og undirskrivað “Lejeune-yvirlýsingina”.
Akvøðugreiðslan er skrivlig.
Formaður verður valdur á ársaðalfundi. Hann skal hava í minsta lagi 50% av atkvøðunum. Valt verður umaftur, um tað tað stendur á jøvnum ella einki valevni hevur fingið tey kravdu 50%. 2 av 4 nevndarlimum verða valdir á hvørjum ársaðalfundi við vanligum meiriluta, og tað sama verða teir báðir eykalimirnir.
Valevnini játta frammanundan, at tikið verður við vali.Ársaðalfundurin tekur allar høvuðsspurningar til viðgerðar.
Nevndin ger fundarskránna, sum ársaðalfundurin fyrst av øllum góðtekur.
Limirnir kunnu senda nevndini uppskot inn í seinasta lagi 2 dagar fyri fundin, sum nevndin skal leggja fyri ársaðalfundin til góðkenningar, áðrenn tey verða tikin við á skránna.
Mál, ið eru ikki á fundarskránni, kunnu ikki verða tikin til viðgerðar á ársaðalfundinum uttan so, at 2/3 av teimum møttu limunum góðtaka tað.Ársaðalfundurin skal altíð hava hesi mál á skránni:Góðkenning av fundarskrá.Val av fundarstjóra.Val av skrivara.Ársfrágreiðing og viðgerð av henni.Ársroknskapur, viðgerð og góðkenning.Val av nevndarlimum og grannskoðara.Viðgerð av innkomnum málum.Áseting av limagjaldi.Ymiskt.
§ 5. Nevndin
Nevndin í Føroya Pro Vita er hægsti virkandi mynduleiki og stendur ársaðalfundinum til svars fyri, at virkað verður smb. § 2 í viðtøkunum.
Nevndin hevur leiðslu felagsins, umsitur ognir og skipar fyri fundum.
Í nevndini sita 5 fólk við formanninum, sum stjórnar.
Nevndarlimir verða valdir fyri 2 ár. Lutakast verður millum teirra, sum verða vald tað fyrsta árið, hvør teirra ið situr bara 1 ár, og hvør ið skal sita 2 ár.
Í nevndini skulu vera í minsta lagi 2 fólk, sum útbúgvin eru innan heilsurøkt.
Nevndin kann taka avgerðir, tá ið minst 3 limir eru møttir.
Vanligur meiriluti ræður. Stendur á jøvnum, er atkvøða formansins hin avgerðandi.
Gerðabók verður førd fyri hvønn fund.
§ 6. Útliman
Uppsøgn av limaskapi í Føroya Pro Vita skal vera skrivlig.
Limir, ið hava ikki goldið limagjald tey seinastu 2 árini, hava tó ikki atkvøðu- og talurætt og kunnu verða strikað sum limir, tá ið tey hava fingið 2 skrivligar ávaringar við 3 mánaða millumbili.
Nevndin kann siga lim úr felagnum, sum brýtur “Lejeune-yvirlýsingina”.
§ 7. Lógarbroyting
Lógir felagsins kunnu verða broyttar á aðalfundi, tá ið uppskot um lógarbroyting er komið nevndini í hendi í seinasta lagi 3 mánaðir áðrenn, og tá ið 2/3 av teimum møttu limunum eru fyri.
Sagt skal verða frá lógarbroyting, tá ið lýst verður til aðalfundar.
Innihaldið í § 1, grundarlagnum hjá felagnum, “Lejeune-yvirlýsingin” kann ikki broytast.
§ 8. Avtøka
Uppskot til avtøku skal vera nevndini í hendi í seinasta lagi 6 mánaðir fyri aðalfund, ið tá kann samtykkja uppskotið við 2/3 meiriluta av teimum møttu limunum.
Aðalfundurin velur síðan eina avtøkunevnd, sum sendir uppskotið um avtøku til uratkvøðu.
Atkvøða 2/3 av innkomnu atkvøðuseðlunum fyri avtøku, er felagið avtikið, og ognir felagsins verða tá latnar øðrum hjálparfelagi ella -feløgum.
Soleiðis samtyktar á stovnandi aðalfundi á Gøtu HF- og Studentaskúla hin 12. juni 1992.


text:
Ynskir tú at stovna hesa kontuna ? Set teg í samband við okkum, og vit vegleiða tær.
Kontur
Valutakonta
Við eini valutakontu hevur tú møguleika fyri, í tíðarhøpi, at hava samsvar millum inn- og útgjaldingar í ávísum gjaldoyra, soleiðis at óneyðugt er at veksla millum DKK og viðkomandi gjaldoyra.
Rekur tú samhandil við útheimin, hevur tú uttan iva brúk fyri at flyta ella móttaka pening í fremmandum gjaldoyra. Hugsast kann, at avroknað verður í tí gjaldoyranum, sum útlendski parturin vanliga nýtir.
Valutakonta kann eisini nýtast til uppsparing, men tá er gjaldoyrakursváði við innistandandi upphædd. Afturat valutakontuni kanst tú stovna eina terminstrygging.
Fyrimunir við eini valutakontu eru at:
- gjaldoyraváðin minkar
- tað er bíligari fyri teg, tí útreiðslur, sum standast av veksling og kursmuni, verða spardar burtur
- tú kanst stovna valutakontur í øllum høvuðsgjaldoyrum: SEK, NOK, ISK, GBP, USD, CAD, EUR, CHF og JPY
- valutakonta skal ikki sigast upp, tí hevur tú tøkan pening, tá tú hevur brúk fyri tí
Tú kanst stovna valutakontu í Eik uttan tíðaravmarking ella avmarking í upphædd.
Rentan fyri valutakontu er tann sama sum fyri vanliga kontu. Trýst her fyri at síggja rentutalvuna.
Kostnaðir:
Stovningargjald kr. 100
Árligt gjald kr. 100
Bílegg
Nýggjur kundi
Gerst kundi í Eik - tað er skjótt og lætt.


text:
- Publiceret den 31 desembur 2011
- Víst: 2805
Her eru tríggir fløttir, ið vanliga hava rættuliga fitt av lunda. Navnið Fløttir verður brúkt sum felagsnavn. Tikið kann verða til: "Nú er langt síðani, at nakar hevur verið í Fløttum!"
Eitt lítið sindur um tær seinastu bjargaferðirnar í Fløttum:
Á ólavsøku 1962 vóru hesir í Ovasta Fløtti: Knút á Geil (Knút Højsted), Kjartan Klein, Herluf Joensen og Árni Brattaberg. Í erva var Sivert Martin Joensen. Teir fingu 800 lundar. Í 1963 vóru hesir í Miðfløtti: Pól Jóhannes í Lon (Poul Johs. Thomsen), Petur Andrew Bláberg, Petur Eivind Petersen, Jógvan Nónsgjógv og Árni Brattaberg. Í erva vóru Sivert Martin Joensen og Jóan Petur á Reyninum (Joen P. Johannesen). Teir fingu 250 lundar. Onkur smávegis túrur hevur verið í Fløttum síðani 1963, men hetta var so seint í august mánað, at teir fingu einki.
Petur, Jóhannes Køtlum, Jón, Wentzel og Jóannes Erik. (síggið tað síða grasið og tær stórvaksnu hvannirnar)
Men so í 1994 varð aftur ein roynd gjørd. Við vóru Jóhannes Køtlum, Petur P. Dahl, Wentzel Andreasen, Jóannes Erik Køtlum, Jón Højsted og Kristian Dahl. Teir høvdu fingið loyvi frá Náttúrugripasavninum at draga lunda, men bara pisur - tí fóru teir um dagin. Vanligt var fyrr at fara um náttina, tá tann gamli lundin lá inni, so tóku teir báðar.
Bjargamenninir høvdu lovað Náttúrusavninum frágreiðing frá túrinum, og hon ljóðaði soleiðis:
Tann 9. august 1994 kannaðu vit lundalandið Ovasta Fløtt og Miðfløtt í Funningi. Eingin hevur verið har síðani 1963, tað vit vita, og tá fingu teir 250 lundar - pisur og gamlan lunda - allan í Miðfløtti. Nú var eingin lundi har. Út fyri hvørjari einastu lundaholu sat ein havhestaungi. Vit kannaðu gjølla tað økið, har sum lundin bygdi fyrr, og gjørdu stakroyndir ymsastaðni í upsini - alt við sama úrsliti. Havhesturin sat so tættur um báðar fløttirnar - eisini á teimum økjum hvar lundi ikki hevur átt. Viðmerkjast skal, at í 1963 var rotta sædd í Ovasta Fløtti. Tað verður helst ikki í bræði, at tað aftur verður søkt um loyvi at draga lunda har, ella er nakað at gera fyri at fáa lundan at koma aftur? endaðu bjargamenninir frágreiðingina.
Bjargalínurnar á loftinum í Funnings kirkju


text:
10/31/11
Heyststúrur
Seinnapartin í dag - tá tað longu var vorið myrkt úti - gekk eg mær ein túr í heystluftini í Keypmannahavn, meðan eg umhugsaði nøkur viðurskifti.
At eg fór til Føroya sum vinstrahippie, og kom niður aftur sum høgraborgaradýr (um vit halda okkum til politiskt avgamlar stereotýpur).
At eg ikki kann hanga fastur í tí sama, um tað sama ikki er gott nokk.
At eg kenni tað sum um eg havi vent Tjóðveldinum baki, og at hetta nívir meg.
At tað ikki slepst uttanum, at valkampanjan hjá Tjóðveldinum var vánalig. "55.000 fólk í Føroyum í 2020" ? Solveig hevði bestu viðmerkingina; "hatta fær meg at hugsa um bann av p-pillarum og hítum".
At tað ikki er avgerðandi, men at tað tó spælir inn at grafiski samleikin hjá Tjóðveldinum var millum teir ljótastu. S/h myndir við grønari bakgrund er uppskriftin uppá eina mishátta plakat.
At tað gleðir meg at Framsókn er til.
At sama Framsókn hevði eina mikið væleydnaða kampanju, innihaldsliga eins væl og grafiskt, har flokkurin stóð seg so nógv best.
At Framsókn valevnini, ið eg sá og hoyrdi, skaraðu framúr við merkisvert bullshit fríum politiskum orðalagi.
At tey sum heild tosaðu um politikk sum eitt ræðuliga spennandi og avbjóðandi ting, ið tey hjartans fegin vildu sleppa í gongd at arbeiða við.
At systir mín Sunneva ikki royndi at sannføra meg, og at hetta m.a. var tað, ið sannførdi meg.
At eg leiðist við top-down psykososialt snikksnakk á vinstraveinginum.
At fólkið hvørki er tollut ella óhjálpið.
At fólkið skal hava mest møguligt frælsi at útinna sítt. So skulu vit nokk síggja.
At ov nógv viðurskifti standa í stað í føroyskum politikki.
At høgra/vinstra er ein skipan, ið politikkur verður filtreraður í gjøgnum til tess at gera nøkur ting greiðari og lættari at fata, men at hon ikki er endaligi sannleikin, og at simplistiskar høgra/vinstra fatanir elva til uttanumtos, ið er við til at varveita politiska stillstøðu.
At høvd mítt hevði hug at groovað aftur við nýggjastu upptøkum/edits/miksum, ið Jens L. Thomsen hevur sent mær úr London, og at eg gleði meg at koma í gongd við plátuna aftur.
At tað eftir hetta var ein frægd at leggja oyru til ein konsert bootleg við mínari størstu tónleikahetju Bob Dylan, ið vit fara at hoyra live í Malmö um 3 dagar.
At Kant er á skránnið komandi vikuna.
At eg havi kandidat-tilval í "Estetiskari Hugsan", umframt eitt skeið í grundfakinum tónleikavísindi, og frá nú av og inntil jólar verður tað lesnaðurin, ið fer at skræða dagar og nætur úr kalendaranum.
At kalendarin skal sleppa at eiga dagarnar, og at eg skal sova um næturnar.
At eg gleddi meg at koma heim undir brús, og síðani at fara til borðs saman við Solveig, og fáa mær burturav teirri fantastisku grønmetis lasagnu og tomatsalat, ið hon borðreiddi við. Grønmetis grundaði døgurðin boðaði á allan hátt eitt frískligt ískoyti aftaná eina gastronomiskt fantastiska, men eisini mikið kjøtiliga heystfrítíð í Føroyum.
At tað var ein góður gongutúrur.
10/19/11
Burial vs. Massive Attack
Very beautiful track. English producer Burial reworks "Paradise Circus" by Massive Attack. The original features the vocals of American singer Hope Sandoval (of Mazzy Star and Hope Sandoval & The Warm Inventions).
I was not too crazy about the original version by Massive Attack but then came two remixes (a remix and a dub version) by Brazilian techno artist Gui Boratto that did more justice to the track. Those were quite upbeat. And now this...this is just amazing. A slow, haunting, atmospheric, dark, dubby, enveloping post-urban soundtrack where Burial adds his trademark ghostly sample vocals - heaven knows where he digs out those vocal samples - and interplays them with Sandovals hazy croon. Brilliant! Not a very big fan of the whole dubstep thing but Burial is an incredible artist. Both his albums - Burial (2006) and Untrue (2007) - are great.
(The clip above is taken from Mary Anne Hobbes' XFM radio show. I think her monologue towards the end contains some views on Burial that seem a bit too much of the essentialist, speculative kind...but kudos to her nevertheless for sharing the track with the world!)
10/17/11
Sunleif og Teitur í Norðurlandahúsinum
Vóru á forkunnugari konsert í NLH í gjár. Á skránni vóru verk eftir Teit Lassen og Sunleif Rasmussen.
Lagt var frá landi við frumframførslu av "Jordpigernes Drøm" hjá Sunleifi Rasmussen - orð eftir William Heinesen - fyri kór (DR Pigekoret), tubular bells og klokkuspæl. Henda framførsla royndist væl. "Surround kórið" hevði eina góða effekt; meginparturin av kórgentunum stóðu á pallinum, men so stóðu nakrar og sungu á balkongunum úti í síðuni, eins og nakrar sungu aftanfyri áhoyrararnar. Ein var so at siga umringaður av einum havi av røddum.
Eg minnist at ein líknandi "surround" effekt var nýtt, tá Oceanic Days symfoniin hjá Sunleifi var frumframførd í 2000. Tað er rættiliga upplagt at gera sær dælt av ljódligu dimensjónunum í konsertsalinum á henda hátt, tí so er tað ikki einans vanliga "tú sær tað tú hoyrir" stereo myndin, ið verður bjóða fram. Er henda surround nýtslan ordiligt framd, so stendur hon sterk og serstøk eftir í minninum. Tað gjørdi hon eisini hesaferð.
Nýtslan av tubular bells var eisini eitt gott ískoyti. Ótrúligt sum hesar klokkurnar hava ein ófrættakendan dám yvir sær. Fór at hugsa um Cantus in Memoriam Benjamin Britten hjá Arvo Pärt og sjálvandi "Tubular Bells" hjá Mike Oldfield. Ikki tí at kompositorisku snildirnar vóru serliga líkar, men tí at ein kendi aftur klokkurnar klang.
Hjá Pärt er talan um harmasong til minnis um enska tónaskaldið Benjamin Britten, meðan lagið hjá Oldfield var nýtt sum temalag í tiltikna horror filminum The Exorcist. Tubular bells tykjast sostatt at vera knýttar at tí dapra og beinleiðis óunniliga í populera tilvitinum.
Í programminum fyri konsertina sigur Sunleif soleiðis um verkið: "Lagnan, ið altíð er til staðar í tekstunum hjá Heinesen, gjørdist fyri mær sera nærverandi í øllum sínum ræðuleika, tá eg mitt í skapanartilgongdini hoyrdi tíðindini um sorgarleikin á Utøya uttanfyri Oslo. Valið av Tubular Bells og klokkuspølum sum fylgispæl til kór og solistar, tykist vera ein ávarðing, tí Tubular Bells eru at samanbera við kirkjuklokkur. Verkið er tí ognað teimum ungu sakleysu offrunum fyri ræðuligu hendingini á Utøya".
Nú hoyrdi eg verkið fyri fyrstu og higartil einastu ferð, so eg fekk ikki reiðiliga tak á bygnaði o.ø. í verkinum, annað enn at byrja var við upplestri úr "Tornið við heimsins enda", og at sangur og tónleikur síðani tóku yvir. Ætli tó at hoyra verkið aftur, tá høvið einaferð býðst, um tað so verður á konsert ella í innspældum líki. Higartil kann eg siga, at mær dámdi væl at vera eitt sindur vilstur í ljóðhavinum, ið fevndi okkum áhoyrarar.
Eftir hesa framførslu kom Teitur á pall, og sang nøkur av sínum løgum saman við DR Pigekoret. Síðani sang Teitur nøkur løg einsamallur, og hevði sjálvur fylgispælið á klaveri. Eftir hetta solo interlude kom kórið Tarira á pall, og framførdi nýskrivaða verk Teitur'sar Nice Mans Anger, við orðum úr skaldsøguni Freedom eftir amerikanska rithøvundan Jonathan Frantzen.
Eitt rættiliga skemtiligt verk, ið royndist væl í sjálvum sær, men av onkrari orsøk verið eg raktur av akuttum tærnakrympi hvørja ferð eg hoyri eitt føroyskt kór syngja enskan tekst. Tað er okkurt við tjúkku, tungu accentini, ið barasta ikki "klikkar". Tað hevur ein kiksaðan dám yvir sær, ið eg havi ringt við at rysta av mær. Tó var verkið í sjálvum sær áhugavert.
Sama við næsta og seinasta verkinum á skránni hetta kvøldið; Weekdays, ið konsertin bar heiti eftir. Eisini eitt spildurnýtt verk - ella ein "ræðuliga langur sangur", sum Teitur skemtiliga og óhátíðarliga tók til - eftir sjálvt sama Teit Lassen. Eitt verk, ið hevur sjey satsir, ein til hvønn dag í vikuni. Fyri hvønn sats var ein s/h mynd eftir Marionnu Mørkøre, ið hevur staðið fyri tí grafiska í sambandi við Weekdays, at síggja á stórskíggjanum handan pallin. Hetta var einfalt, og riggaði væl.
Sum heild bar tónleikaliga innihaldið í Weekdays brá av skiftum millum droymandi harmoniskar klangir og eitt ávíst rútmiskt repetetivt/endurtakandi element. Mítt fyrsta inntryk var at verkið sum so er eitt framhald av tí, ið Teitur hevur fingist við seinnu árini. Instrumenteringin var ikki heilt ólík teirri á The Singer frá 2009, og lagasmíðið var í trá við tað, ið Teitur hevur fingist við seinnu árini. Tó gekk alt fyri seg á einum størri skala; tilfarið var strekt longur út í tíð, pláss var fyri meira "abstraktum" løtum, og røddirnar vóru spjaddar út í fleiri ljóðføri. Tarira og DR Pigekoret áttu sínar løtur, eins og strúkarar, klaver, harpa, klokkuspæl, vibrafon o.s.fr.
Í onkrum løtum fekk tónleikurin meg at hugsa um amerikanska tónaskaldið Steve Reich. Eg veit ikki um hetta er tí at Teitur hevur heinta sær íblástur higani, ella tí at hetta ber til at siga um so at siga allan nýskrivaðan tónleik, ið spælir sær við klassiska instrumentering, er tonalt funderaður og inniheldur eitt minimum av rútmiskari repetitión. Nøkur eyðkenni hjá Steve Reich og minimalismuni annars eru nettupp konsonantir harmoniir, stabilur pulsur og endurtøka av einstøkum frasum/motivum/figurum. Í Weekdays vóru eitt nú dagaheitini sungin endurtakandi upp til fleiri ferðir, og tóktist hetta at peika beina leið aftur til Reich.
Stílurin lá onkrastaðni á markinum millum einfalda og greiða sangskriving við ávísum popp elementum - soleiðis sum vit kenna tað frá Teiti - og meira flótandi nýklassiskar tendensir. Tó ikki meir enn at tað sum heild bar væl til at fylgja við í sum oftast akkordiska og íoyrafallandi tónleikinum.
Ein avgerðandi munur var sjálvandi tann, at røddin hjá Teiti ikki var við, so hóast ein kendist við heilt nógv, var ítøkiligi ljódligi samleikin, røddin, ið vit eru vorðin von við, tikin úr. Hetta riggaði heilt væl, so skjótt ein gjørdi sær greitt, at tað var hetta, ið hent var.
Teitur er eitt mikið spennandi tónaskald, ið hevur ment seg nógv gjøgnum árini. Hann tykist drivin, og hóast hann á summum økjum telist millum okkara mest fullfíggjaðu tónleikarar, stendur hann ikki í stað, men fer leitandi víðari og leggur nýggjar tættir afturat sínum úttrykki. Spennandi er at fylgja við gongdini.
Alt í alt ein væleydnað og forvitnislig konsert við nýggjum tilfari frá tveimum av okkara áhugaverdu tónaheilum. Tit, ið hava atgongumerki til konsertina í DR Koncerthuset í Keypmannahavn 3 novembur kunnu byrja at gleða tykkum.
Sí annars fleiri myndir her
Lagt var frá landi við frumframførslu av "Jordpigernes Drøm" hjá Sunleifi Rasmussen - orð eftir William Heinesen - fyri kór (DR Pigekoret), tubular bells og klokkuspæl. Henda framførsla royndist væl. "Surround kórið" hevði eina góða effekt; meginparturin av kórgentunum stóðu á pallinum, men so stóðu nakrar og sungu á balkongunum úti í síðuni, eins og nakrar sungu aftanfyri áhoyrararnar. Ein var so at siga umringaður av einum havi av røddum.
Eg minnist at ein líknandi "surround" effekt var nýtt, tá Oceanic Days symfoniin hjá Sunleifi var frumframførd í 2000. Tað er rættiliga upplagt at gera sær dælt av ljódligu dimensjónunum í konsertsalinum á henda hátt, tí so er tað ikki einans vanliga "tú sær tað tú hoyrir" stereo myndin, ið verður bjóða fram. Er henda surround nýtslan ordiligt framd, so stendur hon sterk og serstøk eftir í minninum. Tað gjørdi hon eisini hesaferð.
Nýtslan av tubular bells var eisini eitt gott ískoyti. Ótrúligt sum hesar klokkurnar hava ein ófrættakendan dám yvir sær. Fór at hugsa um Cantus in Memoriam Benjamin Britten hjá Arvo Pärt og sjálvandi "Tubular Bells" hjá Mike Oldfield. Ikki tí at kompositorisku snildirnar vóru serliga líkar, men tí at ein kendi aftur klokkurnar klang.
Hjá Pärt er talan um harmasong til minnis um enska tónaskaldið Benjamin Britten, meðan lagið hjá Oldfield var nýtt sum temalag í tiltikna horror filminum The Exorcist. Tubular bells tykjast sostatt at vera knýttar at tí dapra og beinleiðis óunniliga í populera tilvitinum.
Í programminum fyri konsertina sigur Sunleif soleiðis um verkið: "Lagnan, ið altíð er til staðar í tekstunum hjá Heinesen, gjørdist fyri mær sera nærverandi í øllum sínum ræðuleika, tá eg mitt í skapanartilgongdini hoyrdi tíðindini um sorgarleikin á Utøya uttanfyri Oslo. Valið av Tubular Bells og klokkuspølum sum fylgispæl til kór og solistar, tykist vera ein ávarðing, tí Tubular Bells eru at samanbera við kirkjuklokkur. Verkið er tí ognað teimum ungu sakleysu offrunum fyri ræðuligu hendingini á Utøya".
Nú hoyrdi eg verkið fyri fyrstu og higartil einastu ferð, so eg fekk ikki reiðiliga tak á bygnaði o.ø. í verkinum, annað enn at byrja var við upplestri úr "Tornið við heimsins enda", og at sangur og tónleikur síðani tóku yvir. Ætli tó at hoyra verkið aftur, tá høvið einaferð býðst, um tað so verður á konsert ella í innspældum líki. Higartil kann eg siga, at mær dámdi væl at vera eitt sindur vilstur í ljóðhavinum, ið fevndi okkum áhoyrarar.
Eftir hesa framførslu kom Teitur á pall, og sang nøkur av sínum løgum saman við DR Pigekoret. Síðani sang Teitur nøkur løg einsamallur, og hevði sjálvur fylgispælið á klaveri. Eftir hetta solo interlude kom kórið Tarira á pall, og framførdi nýskrivaða verk Teitur'sar Nice Mans Anger, við orðum úr skaldsøguni Freedom eftir amerikanska rithøvundan Jonathan Frantzen.
Eitt rættiliga skemtiligt verk, ið royndist væl í sjálvum sær, men av onkrari orsøk verið eg raktur av akuttum tærnakrympi hvørja ferð eg hoyri eitt føroyskt kór syngja enskan tekst. Tað er okkurt við tjúkku, tungu accentini, ið barasta ikki "klikkar". Tað hevur ein kiksaðan dám yvir sær, ið eg havi ringt við at rysta av mær. Tó var verkið í sjálvum sær áhugavert.
Sama við næsta og seinasta verkinum á skránni hetta kvøldið; Weekdays, ið konsertin bar heiti eftir. Eisini eitt spildurnýtt verk - ella ein "ræðuliga langur sangur", sum Teitur skemtiliga og óhátíðarliga tók til - eftir sjálvt sama Teit Lassen. Eitt verk, ið hevur sjey satsir, ein til hvønn dag í vikuni. Fyri hvønn sats var ein s/h mynd eftir Marionnu Mørkøre, ið hevur staðið fyri tí grafiska í sambandi við Weekdays, at síggja á stórskíggjanum handan pallin. Hetta var einfalt, og riggaði væl.
Sum heild bar tónleikaliga innihaldið í Weekdays brá av skiftum millum droymandi harmoniskar klangir og eitt ávíst rútmiskt repetetivt/endurtakandi element. Mítt fyrsta inntryk var at verkið sum so er eitt framhald av tí, ið Teitur hevur fingist við seinnu árini. Instrumenteringin var ikki heilt ólík teirri á The Singer frá 2009, og lagasmíðið var í trá við tað, ið Teitur hevur fingist við seinnu árini. Tó gekk alt fyri seg á einum størri skala; tilfarið var strekt longur út í tíð, pláss var fyri meira "abstraktum" løtum, og røddirnar vóru spjaddar út í fleiri ljóðføri. Tarira og DR Pigekoret áttu sínar løtur, eins og strúkarar, klaver, harpa, klokkuspæl, vibrafon o.s.fr.
Í onkrum løtum fekk tónleikurin meg at hugsa um amerikanska tónaskaldið Steve Reich. Eg veit ikki um hetta er tí at Teitur hevur heinta sær íblástur higani, ella tí at hetta ber til at siga um so at siga allan nýskrivaðan tónleik, ið spælir sær við klassiska instrumentering, er tonalt funderaður og inniheldur eitt minimum av rútmiskari repetitión. Nøkur eyðkenni hjá Steve Reich og minimalismuni annars eru nettupp konsonantir harmoniir, stabilur pulsur og endurtøka av einstøkum frasum/motivum/figurum. Í Weekdays vóru eitt nú dagaheitini sungin endurtakandi upp til fleiri ferðir, og tóktist hetta at peika beina leið aftur til Reich.
Stílurin lá onkrastaðni á markinum millum einfalda og greiða sangskriving við ávísum popp elementum - soleiðis sum vit kenna tað frá Teiti - og meira flótandi nýklassiskar tendensir. Tó ikki meir enn at tað sum heild bar væl til at fylgja við í sum oftast akkordiska og íoyrafallandi tónleikinum.
Ein avgerðandi munur var sjálvandi tann, at røddin hjá Teiti ikki var við, so hóast ein kendist við heilt nógv, var ítøkiligi ljódligi samleikin, røddin, ið vit eru vorðin von við, tikin úr. Hetta riggaði heilt væl, so skjótt ein gjørdi sær greitt, at tað var hetta, ið hent var.
Teitur er eitt mikið spennandi tónaskald, ið hevur ment seg nógv gjøgnum árini. Hann tykist drivin, og hóast hann á summum økjum telist millum okkara mest fullfíggjaðu tónleikarar, stendur hann ikki í stað, men fer leitandi víðari og leggur nýggjar tættir afturat sínum úttrykki. Spennandi er at fylgja við gongdini.
Alt í alt ein væleydnað og forvitnislig konsert við nýggjum tilfari frá tveimum av okkara áhugaverdu tónaheilum. Tit, ið hava atgongumerki til konsertina í DR Koncerthuset í Keypmannahavn 3 novembur kunnu byrja at gleða tykkum.
Sí annars fleiri myndir her
Subscribe to: Posts (Atom)


text:
Héctor Camacho
Héctor Camacho Matías (føddur 24. mai 1962 í Bayamón, Puerto Riko; deyður 24. november 2012 í San Juan, Puerto Riko) var heimsmeistari í nevaleiki í trimum vektflokkum í 1980-árunum. Sum professionellur vann hann 79 dystir og tapti seks. Fyrrverandi nevaleikarin Héctor Camacho Matías, sum var heimsmeistari í trimum vektflokkum, doyði 24. nov. 2012 á einum sjúkrahúsi í heimlandinum Puerto Riko av skaðanum, sum hann fekk, tá ókendir menn skutu hann í høvdið týskvøldið 20. nov 2012. Hann sat í bili sínum uttan fyri eitt vertshús í høvuðsstaðnum San Juan, tá ókendir menn skutu eftir honum og einum øðrum manni. Hin maðurin doyði beinanvegin, og Camacho varð fluttur á sjúkrahús. 23. nov. staðfestu læknarnir, at hann var heiladeyður, og 24. nov. 2012 doyði hann. Hann var 50 ára gamal, tá hann doyði.


text:
Higartil hava Helgi Dam Ziska og Høgni Egilstoft Nielsen á ávikavist 1.- og 2. borði staðið seg best á føroyska landsliðnum í evropameistarakappingini í talvi suðuri á Kreta. Eins og í fyrsta umfari móti Spania vóru tað aftur Helgi og Høgni, sum bjargaðu okkum í dag.
Føroyar taptu 3-1 fyri Noregi í triðja umfari í dag, men á fremstu borðunum stóðu vit norðmonnum kurl. Okkara menn stóðu seg væl og høvdu kanska ein optiskan fyrimun móti norsku stórmeistarunum, men hvørgum eydnaðist tó at vinna. Helgi og Høgni telvaðu báðir javnt á 1.- og 2. borði.
Heimsmeistarin Magnus Carlsen er ikki við á norska liðnum í hesari EM-kappingini, í staðin sat 18 ára gamla stjørnuskotið Aryan Tari (2578) á 1. borði. Foreldrini eru iransk, men Aryan er føddur og uppvaksin í Noregi. Helgi hevði kortini fult tamarhald á støðuni móti unga norðmanninum, og kundi møguliga farið eftir sigrinum.
20 ára gamli Høgni Egilstoft Nielsen hevur verið ógvuliga sannførandi higartil. Ungi sandavágsmaðurin hevur tveir IM-normar í skjáttuni, og fær kanska tann triðja í EM, fer hann at halda stásið við líka komandi dagarnar. Høgni telvaði í dag móti GM Johan Salomon (2477). Higartil eru Helgi og Høgni ósigraðir í kappingini.
John Rødgård og John Arni Nilssen taptu á aftaru borðunum. Báðir snávaðu tíðliga, og komu ikki fyri seg aftur. Men 3-1 móti Norra er góðkent úrslit. Havast skal í huga, at Noreg er fremsta talvtjóðin í norðurlondum, og fekk eitt søguliga flott 5. pláss á seinastu talvolympiaduni – gaman í við heimsmeistaranum Magnus Carlsen á 1. borði.
Móti Makedonia
Í fjórða umfari týsdagin telva Føroyar móti Makedonia, sum er styrkismett beint omanfyri okkum. Makedonia tapti í dag fyri Skotlandi, sum Føroyar telvaðu 2-2 ímóti sunnudagin. Føroyar eru í løtuni nummar 35 av 40 liðum. Føroyska liðið er eisini styrkismett nummar 35.
Oddaliðini eftir triðja umfar eru Russland, Ungarn og Týskland.
Dystirnir í fjórða umfari í morgin byrja klokkan eitt.


text:
Tíðindi
1. mars 2018
Erla Olsen avloysir soleiðis fyrrverandi dekanin, Janus Jensen, sum fór frá fyri aldur í august í fjør. Sigurð í Jákupsstovu, rektari, hevur røkt dekanstarvið ímeðan.
Erla Olsen er PhD í lívfrøði og lektari í lívfrøði og náttúrulæringarfrøði á Námsvísindadeildini á Fróðskaparsetri Føroya. Hon hevur verið útbúgvingarleiðari fyri læraraútbúgvingina síðani síðsta summar. Erla hevur starvast á Námsvísindadeildini síðan 2011, har hon mest hevur undirvíst læraralesandi innan náttúruvísindaliga økið, men eisini undirvíst í skeiðum á pedagogútbúgvingini. Hon virkar eisini sum álitisfólk vegna vísindastarvsfólk á Setrinum.
Erla fekk lektaraheiti í mai í fjør, grundað bæði á hennara lívfrøðiligu førleikar og á førleikar innan undirvísing og læring, sum er hennara nýggja fakøkið tengt at starvinum á Námsvísindadeildini. Gransking hennara innan námsvísindi hevur m.a. snúð seg um hugburð og avrik hjá lærarum og skúlanæmingum til undirvísing og læring, serliga í mun til náttúruvísindalig evni.
Umframt størv síni á Setrinum hevur Erla arbeitt í nógv ár á øðrum granskingarstovnum sum granskari, so sum á Náttúrugripasavninum og á Heilsufrøðiligu Starvsstovuni. Hartil hevur hon verið forkvinna í Magistarafelagnum og virkar sum ritstjóri á Fróðskaparritum.
Erla Olsen lýsir sjálv sínar ætlanir við starvinum m.a soleiðis.: “Ein av høvuðsorsøkunum til, at eg bjóðaði meg fram til dekanstarvið, er ynski um at menna verandi útbúgvingarnar á Námsvísindadeildini og at virka fyri, at starvsfólk fáa møguleika at førleikamenna seg, soleiðis at deildin veruliga kann veita granskingargrundaða undirvísing. Eisini ynski eg at virka fyri, at næmingar á framhaldsdeildini í fólkaskúlanum, sum frá líður, hava lærarar við útbúgving á masterstigi, og harvið minka um gloppið millum fólkaskúlan og miðnám. Henda tilgongd er neyðug, um føroyska samfelagið skal mennast samsvarandi teimum krøvum, sum londini kring okkum seta.”
Kelda: setur.fo
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Vit hava fingið Kulturhúsið hesar dagarnar í 2017/18, so seti endiliga kross í kalendaran.
29. juli halda vit Ólavsøku.
19. aug verður grillkvøld.
9. sept. er regatta.
14. okt er ætlanin at bjóða hinum feløgunum til sjavskapping og døgverða aftaná.
18. nov er døgverði.
9. des. er jólafrokostur.
20. jan. er aftur døgverði.
17. feb. meira døgverði.
3. marts er aðalfundur og kanska ræst kjøt aftaná.
24. marts er døgverði.
21.apríl er seinasti døgverðin áðrenn summari.
Allir hesir dagarnir verða betri lýstir her á síðuni eftirhondini, sum teir vera. Hvørjum diskað verður upp við, nær man skal tekna seg, o.s.v.


text:
Jóan Magnus er útbúgvin fysioterapeutur frá Univeristy College Nordjylland í juni 2015. Hann byrjaði alt fyri eitt uppá at eftirútbúgva seg innan ítróttarfysioterapi og hevur soleiðis tikið Introduktiónskeið og skeiðini um fyrstuhjálp,rygg, mjadnar-lyska, knø, øklar og føtur. Hann heldur fram við hesum skeiðum til hann hevur verið ígjøgnum alla útbúgvingina.
Jóan Magnus stóð í novembur 2017 royndina í McKenzie grundútbúgvingina á Altjóða McKenzie Institutinum í Danmark og fekk sostatt prógv sum góðkendur McKenzie fysioterapeutur Cert.MDT.
Bachelor í Fysioterapi, Univeristy College Nordjylland
Teldupostur: joanmagnus@fysioterapi.fo


text:
Skúlin við Løgmannabreyt er Ársins roykfríi skúli!
Samanlagt luttóku 32 skúlaflokkar kring alt landið í kappingini, har flokkarnir skuldu vera roykfríir í ein mánað, frá 10. september til 10. oktober. Tað megnaðu 20 flokkar, og í lutakasti, sum Pál Weihe frá Fólkaheilsuráðnum skipaði fyri, gjørdist 6. flokkur í Skúlanum við Løgmannabreyt hepni vinnarin.
Umframt at vinna skúla sínum heiðursplátu sum váttan fyri vinningin, verður flokkurin eisini boðin til eitt spennandi kvøld í Bowlinghøllini á Hálsi við bowling og døgurða, og ikki minst sleppa tey á ekslusiva konsert við Sveini Gaard Olsen.
Kappingin um Ársins roykfría skúla 2012 er av, og vit vóna at kunna tørna út aftur við Ársins roykfríi skúla 2013. Vit takka øllum flokkum fyri luttøkuna og ynskja 6. flokki í Skúlanum við Løgmannabreyt hjartaliga til lukku við vinninginum.


text:
Listaleypurin: Dánjal av Neystabø
Hósdagin var aftur vitjan úr Listaleypinum. Hesaferð kom Dánjal av Neystabø á Skúlatrøð við frálíka norðurlendska bólki sínum. Frammanundan høvdu næmingar úr 9. og 7. flokki arbeitt við tónleikinum, tekstunum og sjónbandaløgunum hjá bólkinum. Onkur málaði, onnur teknaðu, og upp aftur onnur skrivaðu. Konsertin var í Atlantis, sum til løtuna var umskapað til listaskála við verkunum hjá næmingunum.Talan var um sokallaða interaktiva konsert, har tað, næmingarnir høvdu fingið burtur, varð tikið við í framførsluna hjá bólkinum. Millum løgini varð steðga á, og lisið varð upp, og tosað varð um, hvussu málningarnir og tekningarnar vórðu til. Næmingarnir vóru flestir samdir um, at hetta var ein sera góð uppliving. Lógvabrestirnir dundraðu aftaná lokna framførslu fyri at fáa meir, og riðilin eftir autografum var langur. Vit takka Dánjali og hinum fyri eina framúr góða konsert:)


text:
Tíð: Hósdag kl. 14.00-17.00
Stað: Heima hjá Tórun Bech 13
Undirvísari: Unn Baldursdóttir FO
Ofta kann tað vera leingi at koma fram á rætta litin ella rætta sniðið. Hetta kann verða eitt hent amboð til at taka, ístaðinfyri at sita ónøgdur tá arbeiði byrja at taka facon.
Á verkstovuni koma vit at útarbeiða eitt solkallað “moodboard” og seta harmoniskar litir og spennandi lutir/myndir lutir saman til eina heild.
Ein metoda, sum verður nógv brúkt innan idéútvikling.
Eitt gott amboð at duga tá í man skal fáa hugskoti til sítt næsta bindiprojekt ella okkurt heilt annað.
Hygg á facebook leinki og fá innlit í, hvat hon fast við
https://www.facebook.com/Unn-Baldursdóttir-487686094603549/
Niveau:
Verkstovan er fyri øll
At hava við:
Bløð við myndum og teksti, saks, lím.
Gjarna eisini teknimateriali.
30 kr.
Mál:
Føroyskum, men dugi eisini danskt/skandinaviskt og enskt.
myndir frá uppgávum


text:
Seinasta lundapisan klár at fara
Dan Klein --- 08.09.2017 - 09:30
Nú er seinasta pisan í Byrgisbakka í Skúgvi klár at fara; bara eitt sindur av dúni er eftir á høvdinum. Tað er lítil friður á henni. Hon snøggar fjaðrarnar og melur nógv út og inn og roynir enntá veingirnar inni í tronga reiðrinum. Pisurnar hava fingið nógv at eta í summar, og tað er alt nebbasild. Á filmsbrotinum her sæst, tá ið pisan fekk eta 1. september.
Havstovan hevur fylgt gongdini í nøkrum lundaholum í Byrgisbakka síðani 2005, millum annað við at hava kamera í holunum. Í 2010 og 2011 vurpu ávikavist 7 og 8 lundar, men teir rýmdu frá eggunum, áðrenn nøkur pisa kom út. Í 2012 vurpu 12 lundar, og 6 pisur komu út, men tær fyrstu 5 doyðu, tá tær vóru um eina viku gamlar. Tann 6. pisan kláraði tað, og varð floygd 12. september, sum er ein heilur mánaður seinni enn vanligt. Í 2013 vurpu 11 lundar, fýra pisur komu út, men bara ein bleiv floygd. Síðani tá hevur gingist betur og allar pisurnar eru floygdar.
Sjálvt um hetta er eitt lítið tal at meta út frá, so kann sigast, at í Byrgisbakka hava seinastu trý til fýra árini verið munandi betri enn frammanundan, og 2017 er helst tað besta árið síðani 2002.
Sí beinleiðis myndir úr Byrgisbakka her. Seinasta lundapisan er í holu nr. 9.


text:
Móttøka var fyri Róland Toftum og Sáru Nysted í gjár eftir at tey komu aftur av Oyggjaleikunum. Nakað av fólki var komið at heilsa uppá tey og formaðurin í SuSvim Marlon Kjærbo, Jón Bjarnason venjari og Eydis Kjærbo umboð fyri Vágs kommunu, søgdu nøkur orð og handaðu blómur og gávur.
Tey vóru einastu umboð fyri SuSvim til OYL, men ikki kann sigast annað enn at tey vóru tvey ótrúliga góð umboð. Tey komu aftur við, ikki færri enn, 14 heiðursmerkjum, 7 hvør. Tíðin fram ímóti OYL var ymisk hjá teimum. Róland hevði vant gott og var væl fyri, men gjørdist sjúkur eina heila viku beint áðrenn, og var merktur av tí. Vit vita, hvat hann kann.
Sára hinvegin hevur bara havt framgongd síðsta hálva árið, so tað var postivt fyri hana at fáa so góð úrslit fyri tað nógvu venjingina. Hon er nú næstmest vinnandi svimjari á OYL, bara Pál hevur vunnið fleiri heiðursmerkir.
Sára vann gull í 100 og 400m blandað. Silvur í 200m blandað.
Í liðsvimjingini vann hon eisini tvær gull, eina silvur og eina bronsu
Róland vann silvur í 50m,100m og 200m bringu.
Í liðsvimjingini vann hann eisini fýra bronsu heiðursmerkir.
Og longu dagin eftir vóru tey í hylinum aftur, tí nú skuldi venjast fram ímóti HM í Budapest. Koyri á og allarbestu eydnu.


text:
Faroe-Shetland Consortium
Faroe-Shetland Consortium er sprottið burturúr einum samstarvið, sum byrjaði í 2007, millum Jarðfeingi og British Geological Survey (BGS), har samstarvað varð um eina bók. Bókin kom út í 2011 og hevur heitið Geology of the Faroe-Shetland Basin and adjacent areas. Bókin tekur saman um allan tøkan litteratur úr økinum. Eftir hetta fyrsta væleydnaða samstarvið var Faroe-Shetland Consortium sett á stovn, og í løtuni er triðja skeiðið í gongd.
Hvørt skeið hevur fevnt um eitt ávíst tal av verkætlanum, sum eftir lokið trý ára tíðarskeið verða lætnar teimum, ið hava stuðlað ávísa tíðarskeiðið. Í løtuni eru tríggjar verkætlanir í gongd, og hetta triðja skeiðið endar á sumri í 2018.


text:
Abbey Road (LP)
Hetta er seinasta plátan Beatlarnir spældu inn. Let It Be, sum kom út í 1970, varð innspæld eitt hálvt ár undan Abbey Road. Allir sangirnir eru skrivaðir av Lennon/McCartney um einki annað er viðmerkt.
Innihaldsyvirlit
Mynd[rætta | rætta wikitekst]
Myndin av Beatles á Abbey Road er helst ein hin kendasta nakrantíð. 9. august 2009 klokkan 10.35 eru fjøruti ár liðin, síðan hon varð tikin. Upprunaliga Abbey Road myndin er ein av átta myndum, sum er varðveitt. Talan var um eina røð av myndum, ið vóru tiknar henda fyrrapart fyri fjøruti árum síðan, men bert átta eru framvegis til. Teir fýra limirnir í Beatles, John Lennon, Ringo Starr, Paul McCartney og George Harrison, fóru úr upptøkuhølunum í Abbey Road 3 í London henda fyrrapart í 1969. Teir vóru júst lidnir at spæla inn tað, sum skuldi vísa seg at vera síðstu innspælingar, teir fýra gjørdu í felag. Á gøtuni uttanfyri stóð myndamaðurin Iain Macmillan (20. oktober 1938 - 8. mai 2006) til reiðar á einum lítlum palli, meðan ein løgreglumaður støðgaði ferðsluni. Í úti við fimtan minuttir gingu beatlarnir aftur og fram eftir gonguteiginum, meðan Macmillan tók myndir. Ein av hesum myndum gjørdist so forsíðan á einari av heimsins kendastu plátum.
Spælilisti[rætta | rætta wikitekst]
Síða A[rætta | rætta wikitekst]
- Come Together
- Something (George Harrison)
- Maxwell's Silver Hammer
- Oh Darling
- Octopus's Garden (Richard Starkey)
- I Want You (She's So Heavy)
Síða B[rætta | rætta wikitekst]
- Here Comes The Sun (George Harrison)
- Because
- You Never Give Me Your Money
- Sun King
- Mean Mr Mustard
- Polythene Pam
- She Came In Through The Bathroom Window
- Golden Slumbers
- Carry That Weight
- The End
- Her Maesty


text:
Viðvíkjandi atfinningum av tónleikinum hjá Beyoncé havi eg serliga bitið merki við tríggjar tættir:
1. Ein øvugtur Bob Dylan
Tað verður ofta sagt um Bob Dylan, at hann "ger góðar sangir, men dugir ikki at syngja" (hetta haldi eg persónliga er nakað fjas). Stundum hoyrist tað øvugta um Beyoncé. "Góð rødd, men løgini nytta ikki". Ørindini eru tey somu: at separera rødd og lagasmíð. Haldi ikki, at hetta førir til eina betri fatan av artistinum.
2. "Hon skrivar ikki sínar egnu sangir"
Hetta koma vit eitt sindur inn á í samrøðuni omanfyri, tá eg tosi um kvinnuligar autørar. Havi eisini skrivað um hesi viðurskifti í greinini "Rockdrongur ella poppdiva? - um kynsleiklutir í populertónleiki".
Stutt sagt, so meti eg, at Beyoncé er ein autørur. Vit hava ongan trupulleika við at fata Hitchcock filmar sum Hitchcock filmar. Eisini hóast hann ikki hugdi í myndatólið og lat onnur um tekniska partin. Tí átti tað ikki at verið nakar trupulleiki at hugsa um Beyoncé sangir sum Beyoncé sangir og Beyoncé plátur sum Beyoncé plátur.
At blíva við at snakka um egnar og aðrar sangir út frá onkrum romantiskum ideali um listafólk er nokkso tunt. Hvat við Tin Pan Alley? Hvat við Billie Holiday, Frank Sinatra og Elvis, ið ikki vóru sangskrivarar men kortini dugdu at búgva í einum sangi sum ongin annar? Hvat við alskyns popptónleiki, ið er studioframleiddur gjøgnum áratíggjuni? Hvussu nógv hava ikki verið inni yvir tónleikinum áðrenn hann kom út?
Til samanberingar er Beyoncé faktiskt samhøvundur á flestu sangunum, ið eru á hennara plátum. Men tað er ikki poengið. Poengið er, at um Beyoncé velur at samstarva við eina røð av framleiðarum, so er tað tí at hon hevur tikið avgerðina um tað. Hon hevur eisini drigið onkran dugnaligan og slóðandi framleiðara fram í ljósmálan, t.d. Boots. Kortini hevur hon síðsta orðið at skula hava sagt. Tað er sjálvsagt.
3. "Hetta er ikki ein sangur? Hvar er niðurlagið?"
Hóast slíkir spurningar kunnu tykjast eitt sindur óupplýstir við fyrsta eygnabrá, so hoyra teir avgjørt til tann mest áhugaverda av teimum trimum nevndu tættunum. Hetta er ein rættiliga týpisk viðmerking, og hon verður sum oftast fylgd upp við eini tilsiping til løg sum 'Girls (We Run This)', '7/11' ella líknandi. Altso Beyoncé løg, har áherðslan er á tað peppaða, rútmiska og minimalistiska. Tað er sum um fólk hava hug at spyrja "Hvar er lagið? Hvar er tann góði melodiurin?"
Spurningurin er, hvørji parametrini eru fyri einum góðum popplagi?
Mær dámar t.d. væl, at Beyoncé altíð hevur stýrt uttanum svenskarapopp í sínum framleiðslum. Minnist eitt paneltiltak um tónleikavinnu í Norðurlandahúsinum í 2004, har ein publishing svii tók nakað soleiðis til: “í Svøríki hava vit altíð dugað væl at taka tónleik hjá øðrum mentanum til okkum og spýta hann út aftur í popp hami” (endurgivið eftir minninum).
Hann skemtaði eisini við, at tá vóru tey bangin fyri, at Max Martin skuldi fara til USA, tí so fór hann at hoyra ordiligt r’n’b! Í løtuni sat hann í Svøríki og helt seg gera r’n’b, og hetta var frálíkt, tí tað sum hann gjørdi var í grundini meginstreyms hittlistapoppur. Alt gott um Max Martin og co. - dygdirnar og melodiska svenska tevið fornokta seg ikki - men tað verður ov einsháttað um allur poppur ljóðar av sama háttalagi og somu fólkum.
Heldur enn at gera sum hini og alliera seg við mest uppløgdu hittmakarar fer Beyoncé aftur til sítt upphav. Hennara popptónleikur tekur nevniliga støði í afrikanskt-amerikonskum tónleiki sum r'n'b, hipp hopp, trap, bounce, soul, funk v.m. Hetta ger seg serliga galdandi á trimum teimum seinastu útgávunum 4 (2011), BEYONCÉ (2013) og Lemonade (2016). Her sæst ein vaksandi tónlistalig, tekstlig og visuel áherðsla á afrikanskt-amerikanska upphavið. Framleiðararnir, ið hon arbeiðir saman við, eru í flestu førum amerikanskir og ofta eisini av amerikanskt-amerikanskum uppruna.
Í afrikanskt-amerikanskum tónleiki hevur áherðslan á rútmur, beats og "signifyin'" líka stóran týdning sum vesturlendsk "hvít" parametur sum melodiur og harmoniur. Eitt sindur groft sagt innihalda útgávurnar hjá Beyoncé bæði drøgini: løg við “klassiskum” melodiskum dygdum og vers/niðurlag bygnaði, og so løg, ið leggja meira dent á ein rútmiskt drivnan stíl við íblástri úr minimalismuni innan hipp hopp, har rødd og beat eru tað berandi.
Fyri hvønn 'Formation' finnir tú ein 'All Night', fyri hvønn '7/11' ein 'Superpower', fyri hvønn 'Run The World (Girls)' ein '1+1', fyri hvønn 'Radio' ein 'Halo' o.s.fr. Og so eru tað sjálvandi eisini nógv løg, ið innihalda bæði tað "klassiska" og tað beat orienteraða í einum, t.d. 'Single Ladies (Put A Ring On It)' og 'Drunk In Love'.
Á triðju útgávuni I Am...Sasha Fierce (2008) tematiserar Beyoncé júst hetta tvíbýti millum melodiska sangskriving og rútmiska peppan við at deila útgávuna upp í tvær fløgur: eina balladudrivna "I Am..." helvt og eina uptempo "Sasha Fierce" helvt. I Am…Sasha Fierce var annars higartil seinasta útgávan, ið førdi fleiri Billboard topp 10 plaseringar við sær. Tær tríggjar útgávurnar, ið eru komnar síðani, hava ikki bert lagt áherðslu á afrikanskt-amerikanska upphavið men vísa eisini, hvussu Beyoncé hevur flutt seg frá at vera ein “singles artist” til at vera ein “album artist”.
Tvær tær seinastu útgávurnar hjá henni eyðmerkja seg júst sum sterkar heildarstaðfestingar, har alt gongur upp í eina hægri eind. Á eldru útgávunum finnur ein hinvegin sterk stakløg og heldur misjavnar heildarstaðfestingar. Tað er listaliga áhugavert, at hon tilvitað hevur valt at flyta fokus frá stakplátu hittlistunum til heildarstaðfestingar. Vit tosa um eina av heimsins størstu superstjørnum, og Billboard stakplátuplaseringar hava heilt einfalt ikki verið ein týdningarmikil partur av líkningini í yvir fimm ár.
Vert er at hava í huga, at hon ger hetta á einum altjóða kommersiellum støði, har risaupphæddir eru uppá spæl. Tað er ikki bara sum at siga tað og í grundini rættiliga djarvt. Yrkisleiðin sum heild er eisini áhugaverd. Fyrstu árini við Destiny's Child og sum solo artistur stóð hon í skugganum av manager pápanum Matthew Knowles, men sum frá leið kvetti hon professionellu sambondini við pápan, tók sakirnar í egnar hendur, og í dag er hon bossur í biksini.
Nú skal alt kortini ikki vera tey beru lovorð. Er tað nakað, ið hevur atfinning uppiborið, so er tað útgávuhátturin kring seinastu útgávuna Lemonade. Í kjalarvørinum av "exclusive" rákinum seinasta hálva annað árið, har víðagitnir popp artistar gera eksklusivar avtalur við einstakar stroyming plattformar, var Lemonade í fyrsta umfari bert tøk á TIDAL, ið hon eigur saman við manninum Jay-Z og øðrum.
Seinni er útgávan komin á t.d. iTunes, men framvegis er hon ikki at finna á mest brúktu stroyming plattformunum Spotify og Apple Music. Hetta at gera "exclusive" avtalur er eftir mínum tykki eitt kontraintuitivt og regressivt rák, ið stríðir ímóti hvussu tónleikaútbreiðsla hevur ment seg seinastu 10 árini. Ein "exclusive" úrslitar kanska í fyribils glinti á kistubotninum, men tað økir ikki um medvitið fyri tínum tónleiki úti í kollektivu poppmentanarligu tilvitskuni. Droppa tað.
Fyri at venda aftur til Beyoncé sum ímynd og fyrimynd, so tók amerikanski filmsleikstjórin Michael Moore væl samanum á sín speirekandi hátt í greinini "5 Reasons Trump Will Win", ið er ein retorisk roynd at reka dovnar demokratar á val. Undir orsøk nr. 2 "The Last Stand of the Angry White Man" skrivar hann:
"Our male-dominated, 240-year run of the USA is coming to an end. A woman is about to take over! How did this happen?! On our watch! There were warning signs, but we ignored them. Nixon, the gender traitor, imposing Title IX on us, the rule that said girls in school should get an equal chance at playing sports. Then they let them fly commercial jets. Before we knew it, Beyoncé stormed on the field at this year’s Super Bowl (our game!) with an army of Black Women, fists raised, declaring that our domination was hereby terminated! Oh, the humanity!"Sum sterk, sjálvstøðug og svørt kvinna setur Beyoncé sjálvsagt sítt kynspolitiska frámerki á bæði poppmentan og mentan sum heild. Í samrøðuni nevni eg Billie Holiday, Nina Simone og Aretha Franklin sum møgulig fordømi fyri Beyoncé, hóast hon er eitt eindømi í tann mun hon ger tað hon ger í einum altjóða superstjørnu meginstreyms høpi. Gloymdi tó at nevna tvey onnur viðkomandi fordømi úr tónleikasøguni, nevniliga dansarinnuna, sangarinnuna og sjónleikarinnuna Josephine Baker og sangarinnuna Bessie Smith. So er tað ikki eftir.
Um tú ikki hevur lurtað eftir samrøðuni omanfyri, so viðmæli eg tað. Har koma vit meira inn á hetta ymiska. Tónleikin finnur tú á t.d. Spotify, og Lemonade er á TIDAL ella á øðrum talgildum stað, tað verið seg lógligt ella ei. Niðanfyri nakrar videoir, ið knýta seg at seinastu útgávuni.


text:
Flogbóltur: Seinastu 4 í KÍ-Høllini leygardagin
ítróttur05-02-2018 - 16:26 - Jóanis Nielsen
Hálvfinalurnar í steypakappingini í flogbólti verða í ár leiktar í KÍ-høllini í Klaksvík.
Byrjað verður klokkan 13,00 og hildið verður áfram til umleið umleið klokkan 21,00 um kvøldið. Á skránni eru 4 dystir.
Dystirnir eru hesir:
13,00 Fleyr – TB (kvinnur)
15,00 Dráttur – Mjølnir (kvinnur)
17,00 ÍF – Mjølnir (menn)
19,00 SÍ b – SÍ a (menn)
Undanfarin ár eru hálvfinalurnar leiktar í Høllini á Hálsi, men við tað at henda í ár er undir umbygging og ikki verður klár til 10. Februar, hevur Flogbóltssambandið lagt dystinar í KÍ-høllina.
Í sambandi við dystin verður taraflex-gólvið lagt út eins og aðrar broytingar verða gjørdar, so høllin verður ikki at kenna aftur.
Bæði Rás 2 og KVF koma at senda frá tiltakinum 10. Februar í KÍ-høllini.


text:
Heimsins størsta fiskavørumessa í Brussel hesa vikuna23. apríl 2018
Framløgudagur hjá Fiskivinnuroyndum 12. februar5. februar 2018
7,2 mió kr. tøkar at søkja frá Fiskivinnuroyndum13. november 2017
Norra og Russland samd um toskakvotuna fyri komandi ár16. oktober 2017
Føroyski básurin væl vitjaður á Seafood Expo Global 201628. apríl 2016
Væleydnað sjógætismessa í Brussel4. mai 2015
Skeið um útflutning av fiskavørum26. januar 2015
Russar leita eftir fiski25. august 2014
Aðalfundur í Føroya Ráfiskakeyparafelag5. mai 2014
Vænta príshækking á hvítfiski10. mars 2014
Lofotprodukt AS ársins navn í norsku fiskivinnuni6. januar 2014
Fiskivinnuroyndir stuðlar 18 verkætlanum í 20146. januar 2014
Nigeria ætlar at minka um innflutningin av fiskavørum21. oktober 2013
Bíligari toskur kann økja um marknaðarpartin í Evropa21. januar 2013
Noreg klárar ikki at framleiða øktu toskakvoturnar29. oktober 2012
Framløgudagur um Fiskivinnuroyndir14. februar 2012
Norðmenn satsa uppá marina biotøkni12. desember 2011
Norðmenn hava fingið MSC-góðkenning til tosk og hýsu5. desember 2011
Tilvitaðar sølumiðstøðir í Evropa5. september 2011
Lættari at útflyta feskan fisk til Russlands4. juli 2011
Fyrsta íslendska MSC-góðkenningin27. juni 2011
Fiskivinnuting í morgin 22. mars21. mars 2011
Framløgur um gransking innan fiskivinnuna28. februar 2011
Nýggj granskingarætlan fyri norsku fiski- og alivinnuna14. februar 2011
Verandi sporførisskipanir eru viðbreknar1. november 2010
ES herðir krøvini til veiðuváttanir27. september 2010
Dagatalið má skerjast fyri at verja ungfiskin21. juni 2010
ES innflytir meira og meira av fiskavørum8. mars 2010
Framløgur um fiskivinnuroyndir15. februar 2010
Tillukku til Plunges Saltis21. desember 2009
Kunningarfundur um nýggj krøv frá ES14. desember 2009
Marin gransking í heimsflokki23. november 2009
Neyvlýsing frá Ráfiskakeyparafelagnum26. oktober 2009
250 milliónir til norsku fiskivinnuna5. oktober 2009
Norðmenn hava gjørt avtalu við ES um veiðuváttan21. september 2009
Trýfalda søla av umhvørvismerktum fiski22. juni 2009
Símun heldur fram18. mai 2009
Áhugaverd fiskivinnuráðstevna í Føroyum4. mai 2009
Framtíðarskipið23. mars 2009
Fíggjarkreppan broytir keypsmynstrið19. januar 2009


text:
HDYGD vindeygu verða framleidd í júst tí mátinum og tí sniði, tú vilt hava. Skrivstova og sølustøð er opin soleiðis: Vatnsoyrar kl 8:00 til 16:00 mán. - frí. Klaksvík týsdag og hósdag kl.10:00 til 17:00. Brekkutún mána-, týs-, miku-, og fríggjadag kl. 10:00 til 17:00 Telefontíð er ímillum kl. 9:00 og 16:00
H-Dygd er besta og bíligasta vindeygað ella hurðin fyri hvørja krónu, hugsa vit um haldføri og livitíð.
Niðanfyri er eitt yvirlit yvir okkara vørur
H-Dygd trævindeygað er klassikarin, sum við sjarmu, hugna og stíli heldur í nógv ár. Fleiri av okkara trævindeygum frá byrjanini í 1968 eru enn í nýtslu.Les Meira
Um tú vilt hava vakrar og hugnaligar trærammur innan, men vilt sleppa undan viðlíkahaldi uttan, er H-Dygd tær/aluvindeyga tað rætta til tínLes Meira
Føroyskt framleiddu hurðarnar, verða gjørdar eftir ynski.
Dyrnar eru andliti til heimið. Hurðar verða gjørdar at hóska tín tørv.Les Meira
H-Dygd plastvindeyga krevur lítla og onga røkt. Tey eru rætta valið hjá tær, sum vilt hava vindeygu sum altíð rigga við ongari røktLes Meira
Fá íblástur til tínar dreymar


text:
Norðoyar
Norðoyar ella Norðuroyggjar er tær 6 norðastu og eystastu oyggjar í Føroyum. Tær liggja sum ein eind og eru Fugloy, Svínoy, Viðoy, Borðoy, Kunoy og Kalsoy. Viðoy, Borðoy og Kunoy eru bundnar saman av byrgingum, meðan Fugloy, Svínoy og Kalsoy kunnu náast við báti ella tyrlu.
Landslagið í Norðoyggjum er sermerkt av høgum brøttum fjøllum, og eru 7 av teim tíggju tindunum í Føroyum, sum eru yvir 800 metrar, at finna í Norðoyggjum. Her eru størri og smærri bygdir, firðir, sund, dalar og áir.
Miðdepilin í Norðoyggjum er Klaksvík, sum er næststørsti býurin í Føroyum og fiskivinnubýur burturav. Men her er annað enn fiskur.
Klaksvíkin og Norðoyggjar hava eisini nógv at bjóða teim ferðandi tá hugsað verður um søgu, mentan og vinnulív. Her finst eitt ríkt tónleikalív eins og fleiri listafólk innan málningalist eru at finna her ella stava hiðani. Gistingarmøguleikarnir eru eisini góðir í Norðoyggjum.
Í Norðoyggjum finnast nógvar vakrar og áhugaverdar kirkjur og søguligir bygningar. T.d. kunnu nevnast tann stórfingna Christianskirkjan í Klaksvík, tann gamli einahandilin við fornminnasavninum og Leikalund, eins og prestagarðurin Ónagerði á Viðareiði – har hin tiltikna Beinta, sum gav íblástur til skaldsøguna Barbara – einaferð búði, og kirkjan har eru verd at vitja.
Hesar oyggjar eru eisini ein fyrisitingarlig eind, ein sýsla og í gomlum døgum eitt prestagjald og eitt vártingsøki. Tær eru høgar og brattar, og lítið av dyrkilendi er í mun til restina av landinum. Men seyðurin í Norðoyum er óføra góður. Oyggjarnar liggja nær við fiskimiðini norðan- og eystanfyri Føroyar, og tá ið útróðurin við áttamannaførum og smærri bátum tók seg upp í seinru helvt av 19. øld, komu nógvir menn sunnan av landi norður higar at rógva út um várarnar og út á summarið. Hetta skapti trivna í teimum mongu smáu bygdunum. Men hesin vinnuvegur helt næstan uppat, eftir at bretskir trolarar í stórum tali komu higar at veiða við troli um aldarskiftið 1900.


text:
Søkt verður eftir 1 námsfrøðiligum stuðli í tíðarskeiðnum 1.mars til og við 26.juni 2018.
• 1 starv sum námsfrøðiligur stuðul á 317 árstímar (lønarbrot 0,495)
Talan er um stuðul til næmingar í 2. og 5.fl., ið hava serligan tørv
Vit vænta at tú:
• ert fyrikomandi, umhyggin, álítandi og dugir at samstarva
• vil taka á teg tær uppgávur sum eru í skúlanum
• í samstarvi við leiðslu og starvsfelagar vil vera við til áhaldandi at menna skúlan
Førleikakrøv:
Útbúgvin sum námsfrøðingur. Ynskiligt er, at umsøkjarar hava starvsroyndir í fólkaskúlanum.
Lønar- og setanartreytir:
Starvið sum stuðul verður lønt sambært sáttmála millum Føroya Pedagogfelag og Fíggjarmálaráðið.
Umsóknir:
Umsóknir við c.v. og avriti av prógvum skulu sendast til: tof@skulin.fo og vera skúlastjóranum í hendi í seinasta lagi mánadagin 26.februar kl. 12.00.
Nærri fæst at vita um størvini frá Duritu Jakobsen, skúlastjóra á tlf. 565050
_____________________________________________________________________
Tofta skúli hevur hetta skúlaárið 200 næmingar í 1. – 10.fl.
Tú kanst lesa meira um okkum á heimasíðuni www.toftaskuli.fo


text:
Neli kattakongur
Aftur í ár skipaði bygdarfelagið fyri tunnusláing føstulávints mánadag. Undirtøkan var góð, og tað endaði við at næstelsti maður, ið luttók, gjørdist kattakongur. Tað var Kornelius Johannesen (Neli), sum nærkast væl 80. Aftaná var pottasláing inni…
Heðin las upp yrking í bygdarhúsinum
Á hugnakvøldinum í bygdarhúsinum í kvøld høvdu vit vitjan av bygdarmanni okkara, Heðin M. Klein. Heðin er kendur yrkjari, sum hevur givið út fleiri yrkingasøvn. Seinasta yrkingin hjá Heðin er "Tað orðið", sum er ein long yrking í fleiri pørtum, ið…
Fyrilestur um Martin Luther
Sunnukvøldið 24. september helt David Johannesen, prestur, fyrilestur um Martin Luther. Fyrilesturin var í bygdarhúsinum, og hann var eitt av teimum tiltøkunum, ið verða gjørd kring landið nú í heyst í samband við, at tað eru liðin 500 ár síðani Mar…
Vinnararnir á lutaseðlinum 2017
Vinnararnir á lutaseðlinum í samband við eydnuhjólið hjá Gjáar Samkomuhúsi 10.09.2017: 1. Gávukort frá Á-handlunum virði 3.000 kr. Ljósareiður seðil nr. Ú 069. (Er avheintað)2. 1 kassi sodavatn. Gulur seðil nr. V 0343. Nakkasteik. Ljósareyður seðil…
Hvat hendir við Gjógv
13. mai 2018: Gjáar Kirkja, kl. 12.00: Lestur
17. mai 2018, kl. 19.00: Kvøldseta í bygdarhúsinum, bókasøvnini í Sunda kommunu skipa fyri
19. mai 2018: Ruddingardagur
20. mai 2018 Hvítusunnudagur: Gjáar Kirkja, kl. 12.00: Lestur
20. mai 2018 Hvítusunnudagur: Gjáar Kirkja, kl. 17.00: Aftansangur, Emil Olsen og Øssur Kjølbro, prestar
21. mai 2018 Annar hvítusunndagur: Gjáar Kirkja, kl. 12.00: Lestur
27. mai 2018: Gjáar Kirkja, kl. 12.00: Messa, Emil Olsen, prestur


text:
Orð: Mikkjal á Ryggi
1. Mannamúgva mikil gongur
gøtu út til Golgata,
skoða fangan, ið har hongur
negldur høgt á krossað træ,
soymdur gjøgnum hond og fót,
pínslaður at hjartarót,
tindakrúna ennið rívur,
blóðið strítt úr benjum drívur.
2. Man hann tá so vándur vera,
meðan teir hann lemja so?
Kærleiks boð hans varrar bera,
glitrar blítt í eygum log,
hoyrist gjøgnum háð og spott
mál hans líka milt og gott:
«Faðir, tú mást yvir bera,
ei teir vita, hvat teir gera.»
3. Sorgarfull er eyma móðir,
renna tár á bleika kinn.
Ei er einkarvinur fróur,
stúra má sjálvt treysta sinn.
Hann, ið líður pínu mest,
veitir hinum troyst sum best:
«Kvinna, har er sonur góður;
Jóhannes, hon er tín móðir.»
4. Rørast má sjálvt ránsmans sinni,
iðrast hann um ódáð sín’:
«Harri, hav tú meg í minni,
tá tú kemur heim til tín.»
Og hann fær so blítt eitt svar:
«Eg av sonnum sigi tær,
heim til paradís við gleði
fylgjast vit á hesum degi.»
5. Sortna, sortna, sólin bjarta!
Fjal títt andlit, vánda verð!
Blotna, blotna, hvørt eitt hjarta!
Bráðna burt úr barmi gler!
Hann Guðs egin sonur er,
aldri royndist ill hans gerð,
hjálp og troyst hann flutti víða,
má tó harða deyðan líða.
6. Sára má seg góður gremja:
«Guð, hví fórt tú nú frá mær?»
Frelsu vára til at fremja
hann síns faðirs vreiði bar.
Strangur tosti á hann gekk,
eiturbeiskt hann drekka fekk.
Trongd og neyð og pínur svárar
leið hann fyri syndir várar.
7. «Tað er fullgjørt!» orð hans ljóðar,
sigursorð í sorgartíð!
Lív og sælu hann oss bjóðar,
besta troyst har goymd er í;
Jesus fagran sigur vann,
áðrenn lívið burtur rann,
rópar hart hann: «Tær til handa,
faðir, gevi eg mín anda.»
8. Droypti hann so høvur blíða,
dró sín síðsta andadrátt.
Skalv í grundum verðin víða,
skrædnar tjald frá halgu gátt.
Sprotnar grøv, og brotnar grót;
stíga farin fólk á fót.
Deyðin kann teim ikki halda;
lívið vísir, tað man valda.
9. Jesus við sín harða deyða,
lívið vann til okkum øll,
sáligt lív, tí blóðið reyða,
tváar okkum hvít sum mjøll,
tváar okkum rein og góð,
syngja vit enn sorgarljóð;
sjálvt á hesum tunga degi
sorgin leiðir fram til gleði.


text:
Elsa Maria stjóri fyri gymnasialt miðnám6. september 2017
Elsa Maria Holm Olsen, sum hevur starvast í Hoydølum síðani 2011, tekur við starvinum sum útbúgvingarstjóri fyri gymnasialt miðnám
Starvið sum útbúgvingarstjóri fyri gymnasialt miðnám varð lýst leyst í juli mánaði við umsóknarfreist 15. august. Setanartilgongdin er nú liðug og Elsa Maria Holm Olsen er sett í starvið.
Elsa Maria er útbúgvin cand.mag. í donskum bókmentum, við hjánámi í mentan og samskiftið. Harumframt hevur hon post graduate diploma innan leiðslu frá Robert Gordon University í Aberdeen, er útbúgvin pedagogikumvegleiðari og hevur tikið fleiri leiðsluskeið í Føroyum, Danmark og Sveis.
Hon hevur starvast í Hoydølum síðani 2011 og starvaðist á Handilsskúlanum sum deildarleiðari á Kambsdali frá 1997 til 2002 og í Tórshavn frá 2002 til 2005. Elsa Maria hevur eisini undirvíst á Nordfyns Gymnasium og Tietgen Skolen frá 1991 til 1997 og verið stjóri á Rúsdrekkasølu Landsins frá 2005 til 2012.
“Eg eri sera fegin um at hava fingið Elsu Mariu í stjórabólkin og gleði meg at samstarva við hana. Hugvísindaliga bakgrundin og drúgvu royndirnar innan leiðslu og útbúgving gera, at hon verður ein góður hugskotsgevi hjá mær, og at leiðslubólkurin við henni verður meira breitt umboðandi”, sigur Bogi Bech Jensen, rektari.
Elsa Maria tók við starvinum 1. september


text:
12. Sep 2016
Tað var heitt, tað var vindur, tað var langt, og tað var hart. Nakað soleiðis kann man siga um upplivilsið sunnudagin 11. septembur, tá kappast varð í FM í Landavegsúkkling. Heili 12 hitastig vóru í Saksun. Undanvindur var norður gjøgnum Sundalagið, og mótivindur suður móti...
05. Sep 2016
Eitt sera gott vikuskifti innan súkkling. Sunnudagin gjørdist Torkil Veyhe nummar tvey í sterkasta bólki, og leygardagin ger Dávur Magnussen ikki mætari enn at vinna kappingina í næstbesta bólki í Danmark, B-bólkinum.Tað bleiv spurtað um sigurin, og ilt var at taka dagar ímillum eitt og...
05. Sep 2016
Enn eitt flott úrslit hjá Torkil Veyhe. Ígjár bleiv kappast í Landavegsúkkling, og tað var Esbjerg, ið var karmur um kappingina. Torkil koyrur sum fyrr nevnt í sterkasta bólki í Danmark, A-bólkinum. Við hesum flotta úrsliti, og øllum hinum hann hevur vunnið sær, serliga í...
04. Sep 2016
Leygardagin skipaði TSF fyri FM í Einkultstarti. Teinurin hesafer var í Kaldbaksbotni. Ein teinur á átta kilometrar skuldi koyrast trýggjar ferðir. Koyrt bleiv millum landsvegin í Kaldbaksbotni, til Kaldbaksbygd og aftur. Tað var Gunnar Dahl-Olsen, ið var skjótastur. Hann brúkti góðar 36 minuttir um...
11. Jul 2016
Today members in TSF have decided to cancel this years Volvo Kring Føroyar.- The reason of this decision is that there were to few registrations. We really would like to held this years tour, says one of the orginizer, Gunnar Dahl-Olsen. In a few days...
11. Jul 2016
Vegna ov lítla undirtøku hevur nevndin í TSF í dag avgjørt at avlýsa kappingina í ár. Nevndin í Tórshavnar Súkklufelag hevur í dag avgjørt ikki at skipa fyri árligu etapu súkklukappingini, Volvo Kring Føroyar. - Torkil Veyhe, ið aftur í ár var...
11. Jul 2016
Dávur Magnussen var sterkur sum ein risi leygardagin, og gjørdist tí fyrstur á einari GIANT Trinity, tá hann leygardagin slóð rutumetið á tí sokallaða "Einkultstarts klassikarinum". Teinurin er 29 km langur, og gongur úr Tórshavn til Kaldbak og aftur til Havnar. Mál og startur er...
09. Jun 2016
Í góðveðrinum ígjár skipaði TSF fyri enn einari súkklukapping. Hesa ferð var tað landavegsúkkling, og hesa ferð gekk leiðin niðan í fjøllini. Niðan á Oyggjarvegin og allan vegin niðan á Sornfelli.Tað var Dávur Magnussen, ið vann strævna teigin, sum bleiv koyrdur ígjár. Dávur brúkti 2...


text:
Fólk frá reinsitænastuni hjá IRF fara hesa vikuna og komandi viku at tøma rottangar á hesum støðum: Skipanesi, Søldafirði og Fuglafirði.
Vit byrja á Skipanesi og Søldafirði og komandi viku verður farið til Fuglafjarðar.
IRF heitir á fólk á Skipanesi, Søldafirði og Fuglafirði um at tryggja:
• at tangin er lættur at koma til
• at tað er grivið væl frá rundan um lokið
• at lokið er væl fest, men lætt at loysa
• at lokið er trygt og heilt
• at lokið er lætt at festa aftur, tá ið arbeiðið er liðugt
Reglugerðin sigur, at eigarin av rottanganum hevur til eina og hvørja tíð ábyrgd av, at tangin er í góðum standi, og ikki er til ampa fyri fólk og umhvørvið. Hetta inniber millum annað, at fólk og fæ trygt kunnu ferðast tvørtur um rottangan, eisini eftir at hann er tømdur.
Tá ið tangin er tømdur, leggur IRF ein lepa við árstali undir lokið á tanganum.


text:
Orð: Mikkjal á Ryggi
Lag: J.G. Ebeling
1. Góði Jesus! Harri mildi!
Alt mítt lív tú fylgi mær.
Hjálp mær, sum eg fegin vildi,
trúgvur her at tæna tær,
ger mær lyndi milt og gott,
gev mær vit og halgan mátt
her títt bílæti at bera,
øllum fólki væl at gera.
2. Sterki Jesus! Tá tú sýnir
megi ta, sum í tær er,
allur djevlaflokkur dvínir,
ræðslusligin undan fer.
Kann fyrst trúgvin inngongd fá,
heljarvaldið víkja má.
Ver mín verja, ver mítt virki;
mær tá ognast mót og styrki.
3. Náðiríki Jesus! Vís mær
vegin, sum til frelsu ber,
og í tínum himli hýs mær,
tá ið lívið endar her,
leið meg í tín fagra sal,
liva millum Guðs børn væl,
hoyra tínar einglar syngja.
Ei kann nakað tá meg tyngja.


text:
30.5.13
Brunsj á Laundromat
Awesome hósdagur
Sólin skínur bæði í Danmark og í Føroyum, fólk eru glað og Distortion er í Keypmannahavn. Vikuskiftið sær spennandi út við Nordic Stage á Distortion fríggjadag, loppumarknað á Studenterhuset har eg fari at selja alt møguligt, De Forblæste Øer konsert á Loppen, og Final Party á Distortion leygardag, so verður slappað heilt av sunnudag (og so hugsa vit ikki um tær 20 síðurnar av ritgerðini, ið skulu handast inn mánadagin)
Trýst á "READ MORE" fyri at síggja allar myndirnar
29.5.13
Løtumyndir úr Lissabon
Knút og eg vóru í Lissabon mánaðarskiftið apríl/mai. Vit høvdu ein fantastiska hugnaligan túr, og Lissabon hóskar seg væl til at sveima, mussast og leiðast í.
Góð støð at vitja:
Belém er ein minni býarpartur vestanfyri Lissabon. Gott hugskot at seta ein heilan dag av til Belém, tí har er nógv at síggja og uppliva.
Torre de Belém: gamalt, vakurt torn við vøkrum útsýni yvir Belém
Mosteiro dos Jerónimos: kleystur bygt við hugtakandi arkitekturi. Í kirkjuni er m.a. líkkistan hjá Vasco da Gama, og tað var her Columbus legði at tá hann kom aftur úr Amerika.
Centro Cultural de Belém: minimalistiskur mentanarmiðdepil við modernaðari list fyri milliardir.
Antiga Confeitaria de Belém: gamalt kondittarí, ið er kent fyri kakurnar Pastéis de Belém, ið síggjast á myndini niðriundir.
Sé, Largo da Sé, vakur, stórur katedralur. Eitt petti av katedralinum á seinastu myndini.
Castelo de Sao Jorge, eitt slott, ið liggur á hægsta punkti í Lissabon; útsýnið er fantastiskt, og slottið er spennandi at ganga runt í.
Miradouro de Santa Luiza, útsýni yvir allan býin - fjóðra myndin er tikin har.
- Ymiskir klædnahandlar, so sum Zara og Mango eru bæði bíligari og hava størri úrval sunnanfyri
- Tað er lætt at villast í eldru býarpartunum, men hettar er ein partur av upplivingini. Tað snýr seg um at njóta umhvørvið uttan at hava málið í huga allatíðina.
- Kanna býin ein býarpart ísenn. Far til t.d. Alfama, og vitja tey ymisku støðini og bygningsverkini sum eru í økinum. Oftast er stutt frá einum staði til annað
Lissabon er ein sonn matstovu og kafé jungla - matstovur, barrir og kaféir eru næstan á hvørjum horni. Okkum dámdu væl hesi støðini:
Frokost:
Kaffehaus, í miðbýnum, hugnalig kafé í miðbýnum við eysturríkskum tema. Jogurtið við frukt smakkaði væl, og apfelstrudel við vanilju-ísi smakkaði fantastiskt.
Cafe Pois, Alfama, kanska ikki beinleiðis ein perla, men ein hugnalig kafé við ókeypis wifi
Døgurða
Estrela da Bica: nýggj matskráð hvønn dag, altíð ein vegetar-rættur á skránni, hampuliga bíligt, vinarlig viðskiftafólk, feitt umhvørvi - okkum dámdu so væl hesa matstovu, at vit fóru aftur her seinasta kvøldið at eta
Um Kvøldið:
A Capela: Boheme bar við róligum huglagi og feitum DJs (tá vit vóru har). Serliga eitt feitt stað um kvøldið
El Dorado, elsti second-hand handilin í Bairro Alto. Ferðahandbókin sigur handilin vera staðið at finna vinyl og endurnýtslu-perlur. Klæðir og vinyl-plátur vóru (alt ov) dýrar, úrvalið var einki serligt, og stemningurin í handlinum var so sum so.
Porte Bonheur, ein annar second-hand handil í Bairro Alto, ið bókin lýsir sum 80ara heaven - tá vit endiliga høvdu funnið adressuna, var handilin afturlatin vegna fíggjartrot.
Mahjong, barr í Bairro Alto. Huglagið og tónleikurin var ov uppgjørdur. Far heldur á A Capela, ið liggur á somu gøtu.
Tease Bakery, kafé, ið bara spælir rokk, og selur cupcakes. Ljóðar fantastiskt, men eg gjørdist vónbrotin - køkurnar vóru turrar og keðiligar, úrvalið var lítið, tað var dýrt og huglagið var kalt og ópersónligt.
Padrao dos Descobrimentos: monument fyri rannsóknarfararar í Belém - til ber altíð fara at hyggja at tí um man er har, men vit hildu at var heldur kitsch.
Ferðahondbókin var ikki eins eftirfarandi og Berlin versiónin var, men hon vísti okkum kortini aloftast á góð støð.
Sum sagt í byrjanini: vit høvdu ein ómetaliga góðan túr til Lissabon, og viðmæla býin sum ferðastað. Lissabon er ein avslappaður stórbýur við vinarligum íbúgvum, og eitt er vist, man gongur nógvar brekkur.
23.5.13
Stilt, men gott
Tað hevur verið eitt sindur stilt. Hettar er tí, at royndirnar liggja nú og ein mánað fram. Í dag var mín fyrsta roynd - einans tvær eftir! So er summarfrítíð, wuhu!
So til nakað heilt annað; mánadagin fara eg og ein vinkona til konsert hjá Beyoncé! Svakt eg gleði meg nógv!
16.5.13
Komandi filmar eg gleði meg at síggja
Eg gleði meg eisini at hoyra soundtrackið til The Bling Ring, ið bjóðar tónleik frá m.a. M.I.A, Kanye West, Frank Ocean, Azealia Banks, og 'film score' av Oneohtrix Point Never.
14.5.13
Vár
Nýggjastu tíðindi eru, at skjótt fer at bera til at keypa sminku-merkið Nars í Sephora í Keypmannahavn. Eg havi hoyrt nógv gott um merkið, men havi aldrin sjálv roynt tað. Serliga ætli eg at hyggja at Multiple Stick í litinum Orgasm, ið bæði kann brúkast sum kinnareytt og varrastift.
Trýst her fyri at síggja hvar teir ymisku lutirnir og pløggini eru frá
13.5.13
Saint Laurent
Mær dámar væl myndarøðina - geometrisku formarnir, uppsetingin, svart/hvítu myndirnar og ikki minst flotta Freja, ið er ein av mínum yndis modellum.
12.5.13
Mammudagur
Áh, vit høvdu væl tímað at verið í Føroyum í dag. Sitið í stovuni og hugnað okkum, øll somul savnað við onkrum lekrum til matna. Vónandi hava tit havt ein góðan mammudag og hava hjúklað um mammu tykkara!
8.5.13
Outfit 8.5.13
Sum Sunnvá skrivaði her, vóru vit í býnum fyri nøkrum døgum síðani og hugnað okkum.Vit funnu eisini stundir at taka myndir - hetta at standa frammanfyri myndatólinum var ein heldur øðrvísi uppliving, men stuttligt kortini.
Jakki - H&M // Troyggja - Vintage // Jeans - Won Hundred // Skógvar - Topshop
7.5.13
25 ár! Føðingardagsgávur
The Boatman's Call, Nick Cave & the Bad Seeds // The Death of Bunny Munro, Nick Cave // The Orphan Master's Son, Adam Johnson // Gávukort til Magasin // Treningsskógvar frá Nike // Atgongumerki til My Bloody Valentine konsert í Vega // Totebag við print frá plátuni Bloom hjá Beach House // Kanel (sjálvandi!) // Turen går til Lissabon - og ferð!
6.5.13
Vælvera
Ymiskt er komið aftrat av sminku og húðproduktum seinastu tíðina. Í Lissabon keypti eg tey fýra Bioderma og Bourjois produktini - hesi merkini kann man ikki keypa í Keypmannahavn (sum eg veit um), og eg havi leingi viljað roynt Sensibio H2O og Healthy Mix Serum Foundation.
Mín yndis maskara er hendan frá Helena Rubinstein. Fyri at fáa hana av um kvøldarnar, er gott at bruka eye make-up remover frá & Other Stories, ið fær vatntætta maskara av.
Mín yndis maskara er hendan frá Helena Rubinstein. Fyri at fáa hana av um kvøldarnar, er gott at bruka eye make-up remover frá & Other Stories, ið fær vatntætta maskara av.
& Other Stories - Linen white // Avéne Cicalfate Créme Réparatrice // Helena Rubinstein - Lash Queen Feline Blacks // Bioderma - Eye Contoyr Gel // Bioderma Sensibio H2O // Bourjois Healthy Mix Concealer // Bourjois Healthy Mix Serum Foundation // & Other Stories - Double Duty Eye Make-Up Remover
2.5.13
Outfit
Síðsta fríggjadag fóru Solveig og eg ein túr í býin eftir eina langa viku. Vit vóru á Fredco's Deli og fingu okkum ein bita. Mega lekkurt! Eg nýtti eitt gávukort í Monki og fann ein penan jakka í Urban Outfitters, sum tit sleppa at síggja seinni!
Jakki - Monki / Toppur - Episode á Roskilde Festival / Niðurdeilur - H&M / Sólbrillur - H&M / Turriklæði - Guðrun&Guðrun / Skógvar - Kurt Geiger
Subscribe to: Posts (Atom)


text:
Fríggjadagin 29. des. andaðist Odny Thomsen, sum í mong ár var knýtt at forskúlanum hjá okkum. Odny var ættað av Eiði. Kom ung til Havnar at arbeiða hjá Frants Restorff og giftist í 1969 við Tummas Paula Thomsen. Seinni fór hon í vøggustovuna og barnagarðin hjá nonnunum í grannalagnum at virka. Væl lá fyri hjá eiðisgentuni at vera millum tey smáu. Hevði gott handalag og tak á yngra ættarliðnum.
Í 1979 varð hon biðin at koma í forskúlan. Odny kendi ráð og reglur, sum fransiskanarasystrarnar fyriskipaðu og tók av. Trúføst passaði hon sítt starv. Fekk ringa sjúku at dragast við í 1987, ið elvdi til eina nýratransplantatión. Tað gleddi okkum øll, at hon kom aftur í skúla við fullari arbeiðsorku. Hon helt fram við góðum treysti í forskúlanum fram til 2006/07, tá nýravirknið aftur gjørdi vart við seg skeiva vegin.
Hon bað seg úr starvi. Men alla tíðina, síðani hon fór, fylgdi hon við skúlanum. Hon var sermerkt í nógvar mátar, - trúføst, vinsæl og tók til sín ólekiligu sjúkuna sum nakað, sum var hennara lívslutur. Onnur høvdu okkurt verri at dragast við, helt Odny.
Hon hevði fylt 69 ár nú nýggjarsaftan.
Hvíl í friði. Skúlin fer at minnast teg fyri orku og lívsvilja - at stríðast við ringa sjúku og kortini at vera takksom fyri tað, tær untist.


text:
Orð: William F. Lloyd
Lag: Hans G. Nägeli
Týtt: Victor Danielsen
1. Mín tíð er tær í hond,
áh, Gud, tað best er mær!
Mín lutur, lukka, lív og sál –
alt hvíli heilt hjá tær!
2. Mín tíð er tær í hond,
ið hvat hon við sær ber;
tung ella løtt, myrk ella ljós –
frá tær tað alt tó er.
3. Mín tíð er tær í hond –
hví ivast, óttast tá!
Ónýtta sorg mín Faðir ei
vil leggja barn sítt á.
4. Mín tíð er tær í hond,
krossfesti Harri Krist!
Tín hond av míni synd er merkt,
tú væl meg leiðir vist.
5. Mín tíð er tær í hond;
eg teg vil líta á,
til eg títt andlit síggja skal
og í títt ríki ná.


text:
Stórsigur á grannunum fyri sunnan
Jan Smedemark | 06/02/15
Í gjárskvøldið hittust Tvøroyrar Bóltfelag og FC Suðuroy við Stórá til ein venjingardyst. Møguleiki var sostatt hjá tvørafólkum at síggja eitt sindur meira til nýggju leikararnar, umframt sjálvan hópin í sjálvum sær.
Endin á dystinum var ein greiður stórsigur til okkum svørt-hvítu. Heili fimm mál móti ongum endaði tað við.
Málskjúttar í vóru: Albert Adu 1, Franck 1, Andri Freyr Björnsson 1 og Patrik Johannesen 2 mál.
Ogvuslig hending
Kanska ein tann mest undrunarsama hendingin í øllum dystinum var, tá FC Suðuroy leikari legði alt, alt ov nógv fyri í einari kapping um bóltin mótvegis okkara málmanni, Ivan. FC Suðuroy leikarin leyp við báðum fótum fremst við alt ov nógvari ferð – tíbetur stóðst ongin skaði av tilburðinum, sum tó als ikki hoyrir heima í venjingardysti!


text:
§52a spurningur settur Sirið Stenberg, landsstýriskvinnu í umhvørvismálum
– Metir landsstýriskvinnan, at kunngerðin um taðing røkkur endamálinum at tryggja “at taðing ikki elvir til dálking av umhvørvinum”?
– Hvussu verður tryggjað, at taðað verður soleiðis, at tað ikki ger skaða á viðbrekin náttúruøki, fuglalív ella sjáldsamar plantur ella lekur í drekkivatn, áir og vøtn?
– Á hvønn hátt verður tryggjað, at taðað ikki verður tá lendið er fryst ella kavi liggur, so jørðin ikki fær tikið ímóti taðingini?
– Er landsstýriskvinnan samd við fakfólki sum meta, at tað taðing við eitt nú fiskasúrløgu kann fara illa við viðbreknum lendi, og gera seg inn á lívfrøðiliga margfeldni í økinum, har sprænt verður?
– Verður §9, stk 5, sum gevur umhvørvismyndugleikanum heimild at verja serliga viðkvom náttúruøkir, eitt nú fuglabøli, lyngheiðar o.tíl., fylgd? Í hvørjum føri er hon nýtt?
– Hava allar kommunurnar neyðuga fakliga kunnleikan til at meta um viðbrekin náttúruøki, so undantaksloyvi verða givin á nóg dyggum grundarlagi?
– Metir landsstýriskvinnan tað vera nøktandi, at eingin skipað meting ella eftirlit er við, at kunngerðin verður hildin?
– Ætlar landstýriskvinnan at tryggja, at viðbrekin øki fyri plantur og fugl verða eyðmerkt og vard, so slíkt lendi ikki fær varandi mein av óhepnari taðing?
Viðmerkingar
Í 2012 varð kunngerð um taðing sett í gildi, hvørs endamál m.a. er “at tryggja, at taðing ikki elvir til dálking av umhvørvinum, heilsuvanda ella ampa í nærumhvørvinum.
Endamálið er, at taðað verður á slíkan hátt, at náttúran ikki verður dálkað og skaði ikki gjørdur á viðbreking náttúruøki – lendi, vøtn og áir. Men, at tøðini verða nýtt sum tilfeingi at bøta um lendið. Sambært kunngerðini er loyvt at taða innan- og uttangarðs frá 15.mars til 15.oktobur, niðanfyri 250 metra hædd. Kommunurnar geva loyvi og hava eftirlit við taðingini. Tær kunnu geva undantøk, og verður tað javnan gjørt.
Herfyri úttalaði Umhvørvisstovan seg á in.fo og segði, at tey ikki vistu, í hvønn mun taðingarkunngerðin, verður fylgd men mettu, at tað gongur spakuliga rætta vegin.
Javnan síggjast spor eftir óhepnari taðing í náttúruni – eitt nú restir av fiskasúrløgu á kavafonnum, mykju á frystari jørð ella alt ov nær vøtnum og áum. Kringvarpið vísti í vár myndir av óhepnari taðing, ið tyktust vera greið brot á taðingarkunngerðina og endamálið við henni. Onnur hava víst á at hetta í fleiri førum snýr seg um bíliga burturbeining av lívrunnum burturkasti, heldur enn góðsking av lendinum. Og at fyrilitarleys taðingin kann gera óbótaligan skaða á viðbrekin náttúruøki.
Tórshavn 23.juni 2016
Bjørt Samuelsen
løgtingskvinna


text:
Ta byrjai vi einari traktat
18. mai 2009
P. L. Rounds, fyrrverandi trúboðari í Japan greiðir frá:
Ein ung genta í Japan hevði verið tvey ár á einum tuberkla-sjúkrahúsi. Hon var so kløn og ússalig, at hon næstan ikki fekk flutt seg í songini.
Ein dagin, tá ið nøkur trúgvandi vitjaðu sjúkrahúsið, fekk hon eina traktat. Tann dagin var hon ov veik at halda traktatini, so hon bað sjúkrasystrina hjálpa sær, so hon fekk lisið hana.
Tá ið hon las hitt einfalda evangeliið um Jesus hevði hetta stóra ávirkan á hana. Hon bað sjúkrasystrina standa við songina, meðan hon oysti út hjarta sítt í bøn.
Hon bað um fyrigeving fyri synd sína, og hon gjørdist av sonnum umvend. Sum so mangur annar vildi henda unga gentan býta sína frelsugleði við onnur.
Ein dagin las hon um ein mann, sum var deyðadømdur fyri morð. Hon gjørdi av at skriva til hansara og siga honum frá Jesusi; men tað tók henni tríggjar dagar at skriva eitt lítið bræv liðugt. Hon sendi traktatina, sum hevði havt so stóran týdning fyri hana, saman við brævinum.
Iwata San, sum fangin æt, var at byrja við líkasælur og kaldur mótvegis brævinum; men eftir at hann hevði lisið tað og var farin at fata, hvat ið tað hevði kostað henni at senda honum hetta brævið, gjørdist hann rørdur, av tí at tað var onkur, sum hevði umsorgan fyri sál hansara. Traktatin varð lisin meira enn eina ferð, og ein dagin greip sannleikin hjarta hansara. Hann tók við boðskapinum í trúgv, og tann dagin frelsti Gud ein harðrendan drápsmann í einum av fangahúsunum í Tokyo. Vitnisburðurin hjá hesi ungu gentu hevði borið ávøkst.
Seinni varð hesin drápsmaðurin fluttur til tað fangahúsið, har hann skuldi avrættast, umleið 600 km frá Tokyo. Ein dagin, tá ið hann sang ein av teimum kristnu sangunum, hann hevði lært, hoyrdi hann eina rødd kalla gjøgnum eina lítla sprungu úr einum øðrum kliva.
Har sat ein maður, sum kallaðist Uchida, sum eisini hevði funnið Jesus sum sín Frelsara. Hesir báðir gjørdust ógvuliga glaðir at kunna luta sína frelsugleði hvør við annan.
Iwata San og Uchita San fóru nú til verka, so hinir deyðadømdu fangarnir kundu blíva frelstir. Fangavørðurin gav teimum loyvi, meðan teir sótu og ótu, at siga hinum fangunum frá tí, teimum hevði verið fyri.
Iwata San sat í fangahúsinum í tvey ár, og ta tíðina fekk hann náði at leiða 41 aðrar fangar til Jesus. Fangavørðurin gav øllum hesum loyvi at verða doyptar í fangahúsinum, og allur dámurin í deyðsklivunum broyttist frá ótta til gleði og frið. Tá ið vaktarmenninir gingu sína rutu millum klivarnar, hoyrdu teir evangeliskar sangir úr rættiliga nógvum klivum.
Men tíðin, tá ið Iwata San skuldi avrættast, nærkaðist. Hann hevði bara eitt ynski, áðrenn hann doyði, og tað var at sleppa at vitja hesa ungu gentu, sum hevði sent honum brævið við traktatini. Hetta ynskið varð uppfylt.
Tá ið hann sat við sjúkrasongina, segði hann henni, hvat ið Gud hevði virkað í hjarta hansara gjøgnum brævið. Tá ið hon hoyrdi tað, runnu tárini stríð oman eftir kjálkum hennara.
Áðrenn hann fór avstað aftur, kendi Iwata San seg leiddan at leggja hendurnar á høvur hennara og biðja fyri henni. Síðani varð hann førdur aftur til fangahúsið, har hann varð avrættaður. Men sál hansara fór heim til Guds, sum hevði reinsað hana í Jesu blóði.
Sama megin, sum hevði umbroytt hjørtuni á fangunum, kom nú inn í lívið hjá hesi ungu gentu. Eftir tveimum vikum var hon fullkomiliga grødd, og hon kundi fara heim aftur.
Eitt sovorðið undur gjørdi Gud. Og alt byrjaði við eini traktat.
“Kirkeklokken”.
E. Campbell týddi